Ir-Regolament tal-Kunsill (KE) Nru 2792/1999 tas-17 ta' Diċembru 1999 li jippreskrivi r-regoli u l-arranġamenti dettaljati rigward l-għajnuna Komunitarja strutturali fis-settur tas-sajd



Official Journal L 337 , 30/12/1999 P. 0010 - 0028

CS.ES Chapter 04 Volume 04 P. 179 - 197

ET.ES Chapter 04 Volume 04 P. 179 - 197

HU.ES Chapter 04 Volume 04 P. 179 - 197

LT.ES Chapter 04 Volume 04 P. 179 - 197

LV.ES Chapter 04 Volume 04 P. 179 - 197

MT.ES Chapter 04 Volume 04 P. 179 - 197

PL.ES Chapter 04 Volume 04 P. 179 - 197

SK.ES Chapter 04 Volume 04 P. 179 - 197

SL.ES Chapter 04 Volume 04 P. 179 - 197



Ir-Regolament tal-Kunsill (KE) Nru 2792/1999 tas-17 ta' Diċembru 1999 li jippreskrivi r-regoli u l-arranġamenti dettaljati rigward l-għajnuna Komunitarja strutturali fis-settur tas-sajd IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u partikolarment l-Artikoli 36 u 37 miġjuba fih, Wara li kkunsidra l-proposta mressqa mill-Kummissjoni [1], Wara li kkunsidra l-opinjoni tal-Parlament Ewropew [2]; Wara li kkunsidra l-opinjoni tal-Kumitat Ekonomiku u Soċjali [3], Billi: (1) Ir-Regolament tal-Kunsill (KE) Nru 1260/1999 tal-21 ta' Ġunju 1999 li jippreskrivi disposizzjonijiet ġenerali dwar il-Fondi Strutturali [4] jiddefinixxi l-għanijiet ġenerali u l-kompiti tal-Fondi Strutturali u l-Istrument Finanzjarju ta' Ġwida għas-Sajd ("SFGS"), l-organizzazzjoni tagħhom, il-metodi ta' assistenza, il-programmazzjoni u l-organizzazzjoni ġenerali tal-għajnuna provduta mill-Fondi u l-arranġamenti ġenerali finanzjarji; (2) Ir-Regolament tal-Kunsill (KEE) Nru 3760/92 tal-20 ta' Diċembru 1992 li jistabbilixxi sistema Komunitarja għas-sajd u l-akwakultura [5] jippreskrivi l-għanijiet u r-regoli ġenerali tal-politika komuni tas-sajd; l-iżvilupp tal-flotta tas-sajd Komunitarja trid tkun b'mod partikolari regolata skond id-deċiżjonijiet illi l-Kunsill jiġi msejjaħ li jieħu bis-saħħa ta' l-Artikolu 11; hija r-responsabbiltà tal-Kummissjoni li tbiddel dawn id-deċiżjonijiet f'miżuri preċiżi fuq livell ta' kull Stat Membru; barra minn hekk, irid jiġi osservat ir-Regolament tal-Kunsill (KEE) Nru 2847/93 tat-12 ta' Ottubru 1993 li jistabbilixxi sistema ta' kontroll li tapplika għall-politika komuni tas-sajd [6]; (3) Ir-Regolament tal-Kunsill (KE) Nru 1263/1999 tal-21 ta' Ġunju 1999 dwar l-Istrument Finanzjarju ta' Ġwida għas-Sajd [7] jiddefinixxi l-għan speċifiku tal-miżuri strutturali f'dan il-qasam, kif huwa definit fl-Artikolu 1 tar-Regolament imsemmi; skond l-Artikolu 4 tiegħu l-Kunsill irid jiddeċiedi, mhux iktar tard mill-31 ta' Diċembru 1999, dwar it-termini u l-kondizzjonijiet tal-kontribuzzjoni tas-SFGS għar-ristrutturar tas-settur sabiex jiżgura li r-ristrutturar jilħaq l-għanijiet tiegħu; (4) għandhom jiġu fissati d-disposizzjonijiet dwar il-programmazzjoni; (5) il-programmi multi-annwi ta' gwida għall-flotot tas-sajd għall-perjodu taż-żmien mill-1 ta' Jannar 1997 sal-31 Diċembru 2001 iridu jibqgħu fis-seħħ sakemm jintemmu; għandhom jiġu preskritti disposizzjonijiet xierqa għall-perjodu taż-żmien li jibda fl-1 ta' Jannar 2002; (6) id-disposizzjonijiet għall-monitorjar u l-implimentazzjoni tal-programmi multi-annwi ta' gwida għandhom jiġu speċifikati, partikolarment rigward il-mekkaniżmu tad-dħul u l-ħruġ tal-flotot kif ukoll il-qafas ta' l-għajnuna pubblika sabiex tiġġedded il-flotta, għall-modernizzazzjoni tal-bastimenti u t-twaqqif ta' intrapriżi konġunti; (7) is-sajd kostali fuq skala żgħira għandu status speċjali f'termini ta' l-għanijiet għall-aġġustamenti ta' l-isforz tas-sajd; huwa importanti illi din l-ispeċifiċità tissarraf f'miżuri konkreti fil-livell ta' dan ir-Regolament; (8) ikunu jinħtieġu l-miżuri soċjo-ekonomiċi li jakkumpanjawhom sabiex tiġi implimentata l-istrutturarizzazzjoni mill-ġdid tal-flotot tas-sajd; (9) għandhom jiġu fissati regoli dettaljati għall-konċessjoni ta' l-għajnuna għall-protezzjoni u l-iżilupp tar-riżorsi akwatiċi, għall-akwakultura, għat-tagħmir fil-portijiet tas-sajd, għall-proċessar, għall-bejgħ fis-suq, għas-sajd intern u għall-promozzjoni tal-prodotti mis-sajd u mill-akwakultura; (10) għandhom jiġu inklużi fost il-miżuri strutturali, ċerti miżuri ta' karattru strutturali għall-benefiċċju ta' l-organizzazzjonijiet tal-produtturi li qed jiġu f'dan il-waqt implimentati skond ir-Regolament tal-Kunsill (KEE) Nru 3759/92 tas-17 ta' Diċembru 1992 dwar l-organizzazzjoni komuni tas-suq tal-prodotti mis-sajd u mill-akwakultura [8], u dawn il-miżuri ma għandhomx jipperikolaw ir-rwol regolatorju ta' l-organizzazzjonijiet tal-produtturi kif definit fir-Regolament (KEE) Nru 3759/92; huwa wkoll ta' konvenjenza illi jiġu inklużi miżuri ta' interess kollettiv li jidħlu għalihom il-professjonisti; (11) għandhom jiġu fissati regoli dettaljati għall-konċessjoni ta' indennizzijiet u ta' kumpens finanzjarju lis-sajjieda u l-patruni tal-bastimenti, f'każijiet ta' waqfien temporanju mill-attivita jew minħabba restrizzjonijiet tekniċi li jiġu applikati lil ċertu tagħmir abbord jew minħabba l-metodi tas-sajd; (12) il-programmi jridu jipprevedu l-mezzi meħtieġa sabiex jiġu mwettqa azzjonijiet innovattivi u għajnuna teknika; (13) il-kisba ta' bilanċ dejjiemi bejn ir-riżorsi akwatiċi u l-isfruttament tagħhom u l-impatt fuq l-ambjent tirrappreżenta interess importanti għas-settur tas-sajd; huwa importanti, għalhekk, illi jiġu provduti l-miżuri xierqa għalbiex tiġi priservata l-katina tan-nutriment daqs kemm huma (importanti) li jiġu provduti għall-industrija ta' l-akwakultura u tal-proċessar tal-ħut; (14) sakemm u safejn dawn il-miżuri ma jiġux limitati għall-konċessjoni ta' għajnuna Komunitarja, huwa xieraq partikolarment illi jiġu regolati l-iskemi Statali ta' għajnuna għal dan is-settur, mingħajr preġudizzju għall-Artikoli 87 sa 89 tat-Trattat, u li tiġi integrata l-programmazzjoni ta' l-istutturazzjoni mill-ġdid tal-flotot Komunitarji tas-sajd f'manjiera koerenti fil-kuntest tal-għajnuna strutturali bħala ħaġa waħda; (15) il-miżuri meħtieġa sabiex jiġi implimentat dan ir-Regolament għandhom jiġu adottati bi qbil mad-Deċiżjoni tal-Kunsill 1999/468/KE tat-28 ta' Ġunju 1999 li tippreskrivi l-proċeduri għall-eżerċizzju tal-poteri ta' implimentazzjoni konferiti lill-Kummissjoni [9]; (16) Għandu jiġi mħassar ir-Regolament tal-Kunsill (KE) Nru 2468/98 tat-3 ta' Novembru 1998 li jippreskrivi l-kriterji u l-arranġamenti rigward l-assistenza strutturali Komunitarja fis-settur tas-sajd u l-akwakultura u l-proċessar u l-bejgħ fis-suq tal-prodotti tas-settur [10] kif ukoll id-disposizzjonijiet l-oħra; fl-istess ħin, sabiex jiġu mwettqa kif xieraq il-għajnuna, l-azzjonijiet u l-proġetti approvati sal-31 ta' Diċembru d-disposizzjonijiet imħassra għandhom jibqgħu japplikaw għal dan l-iskop, ADOTTA DAN IR-REGOLAMENT: Artikolu 1 Għanijiet 1. Dan ir-Regolament jipprovdi qafas għall-miżuri kollha strutturali fis-settur tas-sajd imwettqa fit-territorju ta' Stat Membru, mingħajr preġudizzju għall-partikularitajiet reġjonali bil-ħsieb illi jinkisbu l-għanijiet dikjarati fl-Artikolu 1(1) tar-Regolament (KE) Nru 1263/1999 u l-għanijiet tal-politika komuni tas-sajd, partikolarment il-konservazzjoni u s-sostenibbilita tar-riżorsi fuq skond twil. 2. Il-politika strutturali f'dan is-settur timmira li tiggwida u tiffaċilita r-ristrutturarizzazzjoni. L-istrutturarizzazzjoni mill-ġdid tikkomprendi dawk l-azzjonijiet u miżuri b'effett dejjiemi illi jikkontribwixxu sabiex jinkisbu l-biċċiet tax-xogħol definiti fl-Artikolu 1(2) tar-Regolament (KE) Nru 1263/1999. Artikolu 2 Mezzi L-Istrument Finanzjarju ta' Gwida għas-Sajd, minn issa ’l quddiem imsejjaħ il-"SFGS", skond il-kondizzjonijiet preskritti f'dan ir-Regolament, jipprovdi għajnuna għall-miżuri definiti fit-Titoli II, III u IV fl-oqsma koperti bil-politika komuni tas-sajd kif definita fl-Artikolu 1 tar-Regolament (KEE) Nru 3760/92. TITOLU I IL-PROGRAMMAZZJONI Artikolu 3 Disposizzjonijiet komuni 1. Il-programmazzjoni, definita fl-Artikolu 9(a) tar-Regolament (KE) Nru 1260/1999, għandha tkun bi qbil ma’ l-għanijiet tal-politika komuni tas-sajd u mad-disposizzjonijiet tal-programmi multi-annwi ta' gwida għall-flotot tas-sajd riferiti fl-Artikolu 4 ta' dan ir-Regolament. Għal dan l-iskop, tista’ tiġi riveduta kif meħtieġ u partikolarment fit-tmiem ta' kull perjodu taż-żmien li japplika għall-programmi multi-annwi ta' gwida. Il-programmazzjoni għandha tkopri l-oqsma kollha fit-Titoli II, III u IV. 2. Il-programmazzjoni tal-miżuri finanzjati parzjalment mis-SFGS f'reġjuni ta' l-Għan I għandhom ikunu bi qbil ma’ l-ewwel subparagrafu ta' l-Artikolu 2(2), tar-Regolament (KE) Nru 1263/1999. Il-programmazzjoni tal-miżuri finanzjati parzjalment mis-SFGS ’il barra mir-reġjuni ta' l-Għan 1 għandhom ikunu bi qbil mat-tieni subparagrafu ta' l-Artikolu 2(2), tar-Regolament (KE) Nru 1263/1999. Għandhom japplikaw l-Artikoli 14, 15(2), 15(3), l-ewwel subparagrafu, 15(5), 15(6), 15(7), 19(3) u 19(4) tar-Regolament (KE) Nru 1260/1999. 3. Il-pjani, definiti fl-Artikolu 9(b) tar-Regolament (KE) Nru 1260/1999, għandhom juru illi l-għajnuna pubblika hija meħtieġa rigward l-għanijiet segwiti, u partikolarment illi mingħajr għajnuna pubblika l-flotot interessati tas-sajd ma jkunux jistgħu jiġu mġedda jew modernizzati u illi l-miżuri pjanifikati ma jipperikolawx l-ekwilibriju fuq skond twil tar-riżorsi tas-sajd. Dak li jkun fihom il-pjani għandu jkun bħalma hu dikjarat fl-Anness I. 4. Għall-bqija tal-perjodu taż-żmien tal-programmazzjoni għadu mhux kopert bi prgramm multi-annwu ta' gwida approvat mill-Kummissjoni, it-tagħrif fil-programmazzjoni għandu jkun purament indikattiv; dan it-tagħrif għandu jiġi speċifikat meta jiġi approvat programm ġdid multi-annwu ta' gwida, bi qbil ma’ l-għanijiet tiegħu. Artikolu 4 Il-programmi multi-annwi ta' gwida għall-flotot tas-sajd 1. Il-Kunsill, skond l-Artikolu 11 tar-Regolament (KEE) Nru 3760/92, jippreskrivi l-għanijiet u l-miżuri għall-istrutturarizzazzjoni mill-ġdid tas-settur tas-sajd. Fuq il-bażi ta' din id-Deċiżjoni tal-Kunsill, il-Kummissjoni għandha, hija u taġixxi bi qbil mal-proċedura preskritta fl-Artikolu 23(2), tadotta programmi multi-annwi ta' gwida għall-Istati Membri individwali. 2. Id-Deċiżjoni tal-Kummissjoni riferita fil-paragrafu 1 għandha tiffissa, partikolarment, is-sensiela ta' għanijiet akkumpanjati minn sett ta' miżuri sabiex jiġu realizzatati, li jgħinu l-maniġġjar ta' l-isforz tas-sajd fuq skond ġenerali u twil. 3. Qabel l-1 ta' Mejju 2001 l-iktar tard, l-Istati Membri għandhom jagħtu lill-Kummissjoni t-tagħrif speċifikat fl-Anness II ma’ dan ir-Regolament, sabiex jiġi użat fit-tfassil ta' programmi sossegwenti multi-annwi ta' gwida. Artikolu 5 Il-monitorjar tal-programmi multi-annwi ta' gwida 1. Għall-għan tal-monitorjar ta' l-implimentazzjoni tal-programmi multi-annwi ta' gwida, l-Istati Membri għandhom jittrasmettu lill-Kummissjoni, qabel l-1 ta' Mejju ta' kull sena, dokument illi jirrevedi l-progress magħmul bil-programm multi-annwu tagħhom ta' gwida. Fi żmien tliet xhur minn din id-data tat-temma taż-żmien il-Kummissjoni għandha tibgħat rapport annwali lill-Parlament Ewropew u lill-Kunsill dwar l-implimentazzjoni tal-programmi multi-annwi ta' gwida ġewwa l-Komunita kollha. 2. L-Istati Membri għandhom jittrasmettu lill-Kummissjoni tagħrif dwar il-karatteristiċi fiżiċi tal-bastimenti tas-sajd u s-sorveljanza ta' l-isforz tas-sajd skond is-sezzjoni tal-flotta u skond il-post tas-sajd, b'mod partikolari rigward l-iżvilupp tal-kapaċitajiet u l-attivitajiet tas-sajd korrispondenti, bi qbil mal-proċeduri preskritti fir-Regolamenti tal-Kummissjoni (KEE) Nru 2090/98 tat-30 ta' Settembru 1998 li jirrigwarda r-reġistru Komunitarju tal-bastimenti tas-sajd [11] u (KE) Nru 2091/98 tat-30 ta' Settembru 1998 li jirrigwarda s-segmentazzjoni tal-flotta Komunitarja tas-sajd u l-isforz tas-sajd li għandhom x'jaqsmu mal-programm multi-annwu ta' gwida [12]. 3. Minn rajha jew fuq talba ta' l-Istat Membru interessat, jew skond id-disposizzjonijiet preskritti fil-programmi multi-annwi ta' gwida, il-Kummissjoni tista’ teżamina mill-ġdid u tadatta kull programm multi annwu ta' gwida, fil-waqt li tirrispetta d-Deċiżjoni tal-Kunsill imsemmja fl-Artikolu 4(1). 4. Il-Kummissjoni għandha tiddeċiedi dwar ir-reviżjonijiet provduti fil-paragrafu 3 bi qbil mal-proċedura preskritta fl-Artikolu 23(2). 5. Sabiex dan l-Artikolu jiġi implimentat, l-Istati Membri għandhom japplikaw id-disposizzjonijiet ta' l-Artikolu 24 tar-Regolament (KEE) Nru 2847/93. TITOLU II L-IMPLIMENTAZZJONI TAL-PROGRAMMI MULTI-ANNWI TA' GWIDA GĦALL-FLOTOT TAS-SAJD Artikolu 6 It-tiġdid tal-flotta u l-modernizzazzjoni tal-bastimenti tas-sajd 1. It-tiġdid tal-flotta u l-modernizzazzjoni tal-bastimenti tas-sajd għandhom jiġu organizzati skond dan it-titolu. Kull Stat Membru għandu jissottometti lill-Kummissjoni, għall-approvazzjoni bi qbil mal-proċedura preskritta fl-Artikolu 23(2), aranġamenti permanenti sabiex jimmonitorjaw it-tiġdid u l-modernizzazzjoni tal-flotta tas-sajd. Ġewwa l-qafas ta' dawn l-arranġamenti l-Istati Membri għandhom juru illi d-dħul u l-ħruġ mill-flotta jiġi maniġġjat b'tali mod illi l-kapaċità ma taqbiżx l-għanijiet annwali fissati fil-programm multi-annwu ta' gwida, fuq il-flotta kollha u għall-partijiet minnha interessati, jew fejn xieraq illi kapaċità tas-sajd tiġi mnaqqsa bil-mod il-mod sabiex jinkisbu dawn l-għanijiet. Dawn l-arranġamenti għandhom, partikolarment, iqisu illi ma tistax titreġġa’ lura l-kapaċità, għajr dik ta' bastimenti ta' tul ġenerali inqas minn 12-il metru minbarra l-bastimenti tat-tkaxkir irtirati bil-għajnuna pubblika. 2. L-Istati Membri jistgħu jissottomettu talba għal żieda identifikata u kwantifikata biċ-ċar fl-għanijiet tal-kapaċità għal miżuri illi jtejbu s-salvagward, in-navigazzjoni fuq il-baħar, l-iġjene, il-kwalità tal-prodott u l-kondizzjonjiet tax-xogħol basta iżda illi dawn il-miżuri ma jwasslux għal żieda fir-rata ta' l-isfruttament tar-riżorsi involuti. Talba bħal din għandha tiġi eżaminata mill-Kummissjoni u approvata bi qbil mal-proċedeura preskritta fl-Artikolu 23(2). Kull żieda fil-kapaċità għandha tiġi maniġġjata mill-Istati Membri skond l-arranġamenti permanenti riferiti fil-paragrafu 1. Artikolu 7 Aġġustamenti fl-isforz tas-sajd 1. L-Istati Membri għandhom jieħdu l-miżuri xierqa sabiex jaġġustaw l-isforz tas-sajd għalbiex jinkisbu l-għanijiet tal-programm multi-annwu ta' gwida riferit fl-Artikolu 4. Fejn meħtieġ, dan għandu jinkiseb billi jitwaqqfu l-attivitajiet tal-bastimenti tas-sajd permanentement jew jiġu ristretti jew b'taħlita meqjusa taż-żewġ miżuri, bi qbil mad-disposizzjonijiet applikabbli ta' l-Anness III. 2. Il-miżuri sabiex jiġu mwaqqfa l-attivitajiet tal-bastimenti tas-sajd għandhom japplikaw biss għal bastimenti li jkollhom 10 snin jew iktar. 3. Il-waqfien permanenti ta' l-attivitajiet tas-sajd tal-bastimenti jista’ jinkiseb billi: (a) il-bastiment jingħata għat-tifrik; (b) il-bastiment jiġi trasferit permanentement lejn pajjiż terz, inkluż fil-qafas ta' intrapriża konġunta fit-tifsira ta' l-Artikolu 8, wara qbil mill-awtoritajiet kompetenti tal-pajjiż interessat, basta iżda illi jintlaħqu l-kriterji li ġejjin: (i) teżisti garanziji xierqa illi x'aktarx li ma tinksirx il-liġi internazzjonali, partikolarment rigward il-konservazzjoni u l-maniġġjar tar-riżorsi tal-baħar jew għanijiet oħra tal-politika komuni tas-sajd u b'rispett għall-kondizzjonijiet tax-xogħol tas-sajjieda; (ii) il-pajjiż terz li lejh ikun sejjer jiġi trasferit il-bastiment ma hux pajjiż kandidat għas-sħubija; (iii) it-trasferiment jirriżulta fi tnaqqis fl-isforz tas-sajd fuq ir-riżorsi qabel asfruttati mill-bastiment tarsferit; madankollu dan il-kriterju ma għandux japplika meta l-bastiment trasferit ikun tilef il-possibbiltajiet tas-sajd skond ftehim dwar is-sajd mal-Komunità jew skond ftehim ieħor; (ċ) il-bastiment jiġi assenjat mill-ġdid għal għanijiet oħra għajr is-sajd. 4. Ma tista’ tiġi mibdula taħt l-ebda ċorkostanza l-kapaċità tal-bastimenti, minbarra bastimenti ta' tul ġenerali inqas minn 12-il metru għajr bastimenti tat-tkaxkir illi jistghu jiġu mibdula mingħajr għajnuna pubblika, u li huma soġġetti għal miżura ta' waqfien permanenti mill-attivitajiet tas-sajd fit-tifsira tal-paragrafi 2 jew 3. L-Istati Membri għandhom jiżguraw illi l-liċenzji tas-sajd tal-bastimenti kollha rtirati jiġu kanċellati u li l-irtirar tal-bastimenti jiġi komunikat lir-reġistru Komunitarju tal-bastimenti tas-sajd. Għandhom ukoll jiżguraw illi l-bastimenti trasferiti lejn pajjiżi terzi u dikjarati bħala mħassra minn fuq ir-reġistru huma permanentement esklużi milli jistadu f'ibħra tal-Komunita. 5. L-għajnuna pubblika għall-waqfien finali mħallsa lill-benefiċjarji ma tistax taqbeż l-ammonti li ġejjin: (a) primjumijiet għat-tifrik: (i) bastimenti ta' minn 10 sa 15-il sena żmien: ara t-Tabelli 1 u 2 fl-Anness IV; (ii) bastimenti ta' minn 16-il sena sa 29 sena żmien: l-iskali fit-Tabelli l u 2 imnaqqsa b'1,5 % għal kull sena fuq il-15-il sena; (iii) bastimenti ta' 30 sena jew iktar: l-iskali fit-Tabelli 1 u 2, imnaqqsa bi 22,5 %; (b) il-primjumijiet għat-trasferiment permanenti fil-qafas ta' intrapriża konġunta: l-ammonti riferiti fl-Artikolu 8(3); madankollu, ma tista’ tingħata l-ebda għajnuna pubblika għal dan il-għan lil bastimenti b'tunnellaġġ metriku inqas min 20 GRT jew 22 GT, jew ta' 30 sena jew iktar; (ċ) il-primjumijiet għal trasferiment ieħor permanenti lejn pajjiż terz: l-ammonti massimi għall-primjumijiet tat-tifrik riferiti f’(a) hawn fuq, imnaqqsa b'50 %. Madankollu, ma tista’ tingħata l-ebda għajnuna pubblika lil bastimenti b'tunnellaġġ metriku ta' inqas minn 20 GRT jew 22 GT, jew ta' 30 sena jew iktar, għajr skond il-kondizzjonijiet provduti fil-paragrafu 6; (d) il-primjum għal każijiet oħra li jwaqqfu l-attivitajiet tas-sajd permanentement: l-ammonti massimi għall-primjumijiet tat-tifrik riferiti f’(a) hawn fuq, imnaqqsa b'50 %. Madankollu, ma tista’ tingħata l-ebda għajnuna pubblika għal dan il-għan lil bastimenti ta' tunnellaġġ metriku inqas minn 20 GRT jew 22 GT, għajr skond il-kondizzjonijiet provduti fil-paragrafu 6. 6. Minkejja l-paragrafu 5(c) u (d), fejn il-bastiment jiġi assenjat permanentment għall-priservazzjoni tal-wirt storiku fit-territorju ta' l-Istat Membru, jew għar-riċerka fis-sajd jew f'attivitajiet ta' taħriġ ta' korpi pubbliċi jew semi-pubbliċi ta' Stat Membru, jew għall-kontroll ta' l-attivitajiet tas-sajd, partikolarment minn pajjiż terz, għandha tingħata għajnuna pubblika skond il-kondizzjonijiet mogħtija fil-paragrafu 5a. 7. Mingħajr preġudizzju għall-Artikolu 16, il-miżuri li jirrestrinġu l-attivitajiet tas-sajd jistgħu jinkludu restrizzjonijiet fuq il-ġranet tas-sajd jew il-ġranet fuq il-baħar awtorizzati għal perjodu speċifiku taż-żmien. Miżuri bħal dawn ma għandhomx joħolqu l-ħtieġa ta' għajununa pubblika. Artikolu 8 Intrapriżi konġunti 1. L-Istati Membri jistgħu jieħdu miżuri sabiex jippromwovu l-ħolqien ta' intrapriżi konġunti. Għall-għan ta' dan ir-Regolament, "intrapriża konġunta" tfisser intrapriża kummerċjali b'sieħeb wieħed jew iktar illi huma ċittadini nazzjonali tal-pajjiż terz li fih il-bastiment ikun reġistrat. 2. B'żieda mal-kondizzjonijiet preskritti fl-Artikolu 7 u l-Anness III għall-konċessjoni ta' primjum għal trasferiment permanenti, għandhom japplikaw il-kondizzjonijiet li ġejjin: (a) il-ħolqien u r-reġistrazzjoni ta' intrapriża kummerċjali, bi qbil mal-liġjiet tal-pajjiż terz, jew il-kisba ta' ishma f'intrapriża illi tkun diġà reġistrata, bil-għan illi titqabbad taħdem f'attivita kummerċjali fis-settur tas-sajd fl-ibħra taħt is-sovranita jew il-ġurisdizzjoni tal-pajjiż terz. Is-sieħeb Komunitarju irid iżomm proporzjon sinifikanti, ġeneralment bejn il-25 % u l-75 %, tal-kapital ta' ishma; (b) il-pussess tal-bastiment trasferit permanentement irid jingħata lill-intrapriża konġunta fil-pajjiż terz. Għal ħames snin il-bastiment ma jistax jintuża għal attivitajiet tas-sajd għajr dawk awtorizzati mill-awtoritajiet kompetenti tal-pajjiż terz, lanqas ma jista’ jintuża minn sidien oħra ta' bastimenti. 3. Il-primjumijiet għall-ħolqien ta' intrapriżi konġunti ma jistgħux jaqbżu t-80 % ta' l-ammont massimu tal-primjum għat-tifrik riferit fl-Artikolu 7(5)(a). Il-primjumijiet ma jistgħux jiġu kumulati mal-primjumijiet riferiti fl-Artikolu 7(5)(a),(c),(d). 4. L-awtorita tat-tmexxija għandha tħallas 80 % tal-primjum lill-applikant meta l-bastiment trasferit lill-intrapriża konġunta, wara li l-applikant ikun ipprovda prova illi ġiet depożitata garanzija tal-bank għal ammont egwali għal 20 % tal-primjum. 5. Kull sena għal ħames snin wara xulxin mid-data tat-twaqqif ta' l-intrapriża konġunta jew mid-data illi fiha s-sieħeb Komunitarju jkun akkwista ishma fl-intrapriża, l-applikanti għandhom jissottomettu lill-awtorita tat-tmexxija rapport dwar l-implimentazzjoni tal-pjan ta' l-attivita, inklużi l-fatti magħrufa ("data") dwar il-qabdiet tal-ħut u s-swieq tal-prodotti mis-sajd, partikolarment tal-prodotti mniżżla l-art jew esportati lejn il-Komunita, bid-dokumenti ta' appoġġ, flimkien mal-karta tal-bilanċ tal-ħlasijiet ta' l-intrapriża u dikjarazzjoni dwar kemm tiswa netta. L-awtorità tat-tmexxija għandha tibgħat ir-rapport lill-Kummissjoni għall-informazzjoni tagħha. Il-bilanċ tal-primjum għandu jiġi mħallas lill-applikanti wara sentejn ta' attività u wara li jkunu ġew irċevuti l-ewwel żewġ rapporti. 6. Il-garanzija għandha tiġi rilaxxjata, basta iżda illi jintlaħqu l-kondizzjonijiet, kif ikun approvat il-ħames rapport. 7. Fejn meħtieġ, il-Kummissjoni għandha tadotta regoli dettaljati sabiex jiġi applikat dan l-Artikolu bi qbil mal-proċedura preskritta fl-Artikolu 23(2). Artikolu 9 L-għajnuna pubblika għat-tiġdid tal-flotta u l-modernizzazzjoni tal-bastimenti tas-sajd 1. Mingħajr preġudizzju għall-kondizzjonijiet preskritti fit-tieni subparagrafu ta' l-Artikolu 3(3), l-għajnuna pubblika għat-tiġdid u l-modernizzazzjonai tal-flotta għandha tiġi konċessa biss fuq il-kondizzjonijiet li ġejjin u dawk dikjarati fl-Artikolu 6 u l-Anness III u basta illi jiġu rispettati l-għanijiet ġenerali annwali tal-programm multi-annwu ta' gwida: (a) fejn jiġu rispettati l-għanijiet annwali għas-segmenti interessati, l-Istati Membri għandhom jiżguraw illi matul il-perjodu taż-żmien tal-programmazzjoni mis-sena 2000 sas-sena 2006 id-dħul tal-kapaċità l-ġdida bl-għajnuna pubblika jiġi kumpensat b'irtirar ta' kapaċità mingħajr l-għajnuna pubblika li tkun mill-inqas egwali għall-kapaċità l-ġdida imdaħħla fis-segmenti interessati, meħuda fl-aggregat tagħhom u f'termini kemm ta' tunnellaġġ metriku (tal-bastiment) u kemm ta' qawwa (tal-magna); (b) sal-31 ta' Diċembru 2001, fejn l-għanijiet annwali tas-segmenti interessati jkunu għadhom ma ġewx rispettati, l-Istati Membri jridu jiżguraw illi matul il-perjodu taż-żmien mis-sena 2000 sas-sena 2001 id-dħul tal-kapaċità l-ġdida bil-għajnuna pubblika jiġi kumpensat bl-irtirar tal-kapaċità mingħajr għajnuna pubblika li tkun mill-inqas 30 % ikbar mill-kapaċità l-ġdida mdaħħla fis-segmenti interessati, meħuda fl-aggregat tagħhom u f'termini kemm ta' tunnellaġġ metriku u kemm ta' qawwa tal-magna. Il-kapaċità rtirata ma tistax tinbidel minn xi kapaċità oħra għajr il-kapaċità l-ġdida mdaħħla bil-għajnuna pubblika kif provdut f'dan il-punt; (ċ) l-għajnuna pubblika tista’ tiġi wkoll konċessa għat-tagħmir u l-modernizzazjoni ta' bastimenti fejn din ma tirrigwardax il-kapaċità mkejla f'termini ta' tunnellaġġ metriku (tal-bastiment) jew ta' qawwa (tal-magna). Huwa u jaġixxi skond il-proċedura preskritta fl-Artikolu 37 tat-Trattat, il-Kunsill għandu jiddeċiedi sal-31 ta' Diċembru 2001 dwar kull aġġustament meħtieġ sabiex jiġu applikati mill-1 ta' Jannar 2002 id-disposizzjonijiet ta' dan il-paragrafu. 2. L-effett tal-konċessjoni ta' l-għajnuna pubblika għandha tiġi meqjusa fir-rapport annwali ta' implimentazzjoni riferit fl-Artikolu 21. 3. L-indikaturi li għandhom x’jaqsmu mal-konċessjoni ta' għajnuna pubblika għat-tiġdid tal-flotta u l-modernizzazzjoni tal-bastimenti tas-sajd fil-pjani, kif ipprovdut fl-Anness I (2) (d), iridu jiġu mfassla bi qbil ma’ dan l-Artikolu. 4. In-nefqa eliġibbli għall-għajnuna pubblika riferita fil-paragrafu 1 ma tistax taqbeż l-ammonti li ġejjin: (a) il-bini ta' bastimenti tas-sajd: darbtejn l-iskali fit-Tabella 1 fl-Anness IV; (b) modernizzazzjoni tal-bastimenti tas-sajd inkluża, fejn applikabbli, n-nefqa fuq it-tkejjil mill-ġdid tat-tunnellaġġ metriku (tal-bastiment) bi qbil ma’ l-Anness I mal-Konvenzjoni tal-Kejl tat-Tunnellaġġ Metriku ta' l-1969 [13]: l-iskali fit-Tabella 1 ta' l-Anness IV. Artikolu 10 Disposizzjonijiet komuni dwar il-flotot tas-sajd 1. L-għajnuna pubblika għat-tiġdid tal-flotta u l-modernizzazzjoni tal-bastimenti tista’ tiġi permessa biss fejn, fiż-żmien imħolli, l-Istat Membru: (a) ikun issottometta t-tagħrif provdut fl-Artikolu 5; (b) ikun ikkonforma mar-Regolament tal-Kunsill (KEE) Nru 2930/86 tat-22 ta' Settembru 1986 li jiddefinixxi l-karatteristiċi tal-bastimenti tas-sajd [14]; (ċ) ikun implimenta l-arranġamenti riferiti fl-Artikolu 6(1); u (d) jikkonforma ma’ l-għanijiet ġenerali annwali, speċifikati fil-programmi multi-annwi ta' gwida. 2. Jekk l-obbligi riferiti fil-paragrafu 1 (a) sa (d) ma jiġux rispettati, il-Kummissjoni tista’ taġġusta l-għanijiet ta' kapaċità fil-programm multi-annwu ta' gwida fid-dawl tat-tagħrif disponibbli lilha, bi qbil mal-proċedura preskritta fl-Artikolu 23(2). 3. Id-disposizzjonijiet li ġejjin għandhom japplikaw għall-kumulu ta' l-għajnuniet pubbliċi lill-flotta tas-sajd: (a) in-nefqa fuq il-modernizzazzjoni ma għandhiex tkun eliġibbli għall-għajnuna għal ħames snin wara l-konċessjoni ta' għajnuna pubblika għall-bini tal-bastiment involut; (b) il-primjumijiet ta' l-irtirar permanenti fit-tifsira ta' l-Artikolu 7(S) u l-primjumijiet għall-ħolqien ta' intrapriżi konġunti fit-tifsira ta' l-Artikolu 8 ma jistgħux jiġu miżjuda ma’ għajnuna oħra Komunitarja konċessa skond dan ir-Regolament jew ir-Regolamenti (KEE) Nru 2908/83 [15], (KEE) Nru 4028/86 [16] u (KEE) Nru 2468/98. Dawn il-primjumijiet iridu jiġu mnaqqsa: (i) b'parti mill-ammont irċevut qabel fil-każ ta' għajnuna għall-modernizzazzjoni u/jew ir-rimunerazzjoni lil intrapriża konġunta temporanja; din il-parti tiġi kalkolata pro rata temporis għall-perjodu taż-żmien ta' ħames snin li jiġi qabel l-irtirar permanenti jew it-twaqqif ta' l-intrapriża konġunta; (ii) mill-ammont totali riċevut qabel fil-każ ta' għajununa għall-waqfien temporanju ta' l-attivitajiet fit-tifsira ta' l-Artikolu 16(1) ta' dan ir-Rgolament u skond l-Artikolu 14 tar-Regolament (KE) Nru 2468/98 imħallas matul is-sena ta' qabel l-irtirar permanenti jew it-twaqqif ta' l-intrapriża konġunta. 4. Għajnuna għall-bini jew għall-modernizzazzjoni, skond dan ir-Regolament għandha tiġi rimborsata pro rata temporis meta l-bastiment involut jiġi mħassar minn fuq ir-reġistru Komunitarju tal-bastimenti tas-sajd fi żmien 10 snin mill-bini tiegħu, jew fi żmien ħames snin mix-xogħlijiet ta' modernizzazzjoni. Artikolu 11 Sajd kostali fuq skala żgħira 1. Għall-għanijiet ta' dan l-Artikolu, "sajd kostali fuq skala żgħira" jfisser sajd magħmul minn bastimenti ta' tul ġenerali ta' inqas minn 12-il metru. 2. L-Istati Membri jistgħu jieħdu miżuri addizzjonali kif provduti skond dan ir-Regolament sabiex jissuplimentaw il-miżuri li jtejbu l-kondizzjonjiet li fihom jitwettaq is-sajd kostali fuq skala żgħira, skond it-termini preskritti f'dan l-Artikolu. 3. Fejn grupp ta' sidien ta' bastimenti jew ta' familji ta' sajjieda involuti fis-sajd kostali fuq skala żgħira jimplimentaw koperattivament proġett integrat kollettiv sabiex jiżviluppaw jew jimmodernizzaw din l-attivita tas-sajd, jista’ jiġi konċess lill-parteċipanti primjum ta' somma waħda f'daqqa finanzjat parzjalment mis-SFGF. 4. Il-proġetti li ġejjin jistgħu, inter alia, jiġu kunsidrati bħala proġetti integrati kollettivi għall-għanijiet ta' dan il-paragrafu: - tagħmir ta' salvagward abbord u titjib fil-kondizzjonijiet sanitarji u tax-xogħol, - innovazzjonijiet teknoloġiċi (metodi ta' teknika tas-sajd iktar selettivi), - l-organizzazzjoni tal-katina tal-produzzjoni, proċessar u bejgħ fis-suq (promozzjoni u valur miżjud tal-prodotti), - il-kwalifika mill-ġdid jew taħriġ professjonali. 5. Il-primjum ta' somma waħda f'daqqa ma għandux jaqbeż il-150000 Euro għal kull proġett integrat kollettiv. L-awtorità tat-tmexxija għandha tistabbilixxi l-ammont tal-primjum attwalment imħallas u kif għandu jitqassam bejn il-benefiċċjari skond l-iskala tal-proġett u l-impenji magħmula minn kull parteċipant. Artikolu 12 Miżuri soċjo-ekonomiċi 1. Għall-għanijiet ta' dan l-Artikolu, "sajjied" ifisser kull persuna li jidħol għax-xogħol ewlieni tiegħu abbord bastiment tas-sajd li jbaħħar fuq xogħol tas-sajd. 2. Għas-sajjieda, l-Istati Membri jistgħu jieħdu miżuri ta' natura soċjo-ekonomika assoċjati ma’ l-istrutturarizzazzjoni mill-ġdid tas-settur Komunitarju tas-sajd fit-tifsira ta' l-Artikolu 11 tar-Regolament (KEE) Nru 3760/92. 3. Tista’ tingħata għajnuna mis-SFGS għall-miżuri li ġejjin biss: (a) il-finanzjament parzjali ta' skemi ta' rtirar kmieni mix-xogħol għas-sajjied, basta żda illi jiġu mwettqa l-kondizzjonijiet li ġejjin: (i) mal-waqt ta' l-irtirar kmieni, l-età tal-benefiċjarji tal-miżura iridu jkunu mhux inqas minn 10 snin għall-età legali tagħhom ta' l-irtirar skond it-tifsira tal-leġislazzjoni fis-seħħ fl-Istat Membru, jew il-benefiċjarji jrid ikollhom mill-inqas 55 sena; (ii) il-benefiċjarji jkunu jistgħu juru illi ħadmu għal mill-inqas 10 snin bħala sajjieda. Iżda, il-kontribuzzjonjiet għall-iskema normali ta' rtirar għas-sajjieda matul il-perjodu taż-żmien ta' rtirar kmieni ma għandhiex tkun eliġibbi għall-għajnuna finanzjarja mis-SFGS. F'kull Stat Membru, għall-perjodu intier taż-żmien tal-programmazzjoni n-numru tal-benefiċjarji ma jistax jaqbeż in-numru ta' xogħlijiet eliminati minn abbord il-bastimenti tas-sajd bħala riżultat ta' dawk il-bastimenti li jieqfu permanentement mill-attivitajet tas-sajd fit-tifsira ta' l-Artikolu 7; (b) il-konċessjoni ta' pagamenti individwali kumpensatorji lis-sajjieda li jistgħu juru illi ħadmu għal mill-inqas tnax-il xahar bħala sajjieda, fuq il-bażi ta' nefqa limitata ta'10000 Euro għal kull benfiċjarju individwu, basta iżda illi l-bastiment li fuqu kienu mqabbda jaħdmu l-benefiċjarji kien l-oġġett ta' miżuri li waqqfu permanentement l-attivitajiet tiegħu, fit-tifsira ta' l-Artikolu 7; (ċ) il-konċessjoni ta' pagamenti individwali kumpensatorji li ma jerġgħux jiġġeddu lis-sajjieda illi jistgħu juru illi ħadmu għal mill-inqas ħames snin bħala sajjieda, biex jgħinu t-taħriġ mill-ġdid tagħhom u li jivversifikaw l-attivitajiet tagħhom f'xogħol il barra mis-sajd fuq il-baħar skond pjan soċjali individwali jew kollettiv, fuq il-bażi ta' nefqa eliġibbli limitata għal 50000 Euro għal kull benefiċjarju individwu; l-awtorità tat-tmexxija għandha tistabbilixxi l-ammont individwali skond l-iskala tal-proġett tat-taħriġ mill-ġdid jew id-diversifikazzjoni u l-impenn finanzjarju midħul għalih mill-benefiċjarju; (d) il-konċessjoni ta' primjumijiet individwali lis-sajjieda iżgħar minn 35 sena illi jistgħu juru li ħadmu għal mill-inqas ħames snin bħala sajjieda jew jistgħu juru taħriġ vokazzjonali ekwivalenti u li jiksbu għall-ewwel darba pussess parzjali jew totali ta' bastiment tas-sajd, basta iżda illi jiġu mwettqa l-kondizzjonijiet li ġejjin: (i) il-bastiment tas-sajd irid ikun ta' tul ġenerali ta' bejn 7 u 24 metru; mal-waqt ta' l-akkwist tal-pussess irid ikollu bejn il-10 u l-20 sena, irid ikun jaħdem u jrid ikun reġistrat fir-reġistru Komunitarju tal-bastimenti tas-sajd; (ii) it-trasferiment tal-pussess ma jiġrix fl-istess familja sat-tieni grad ta' qrubija. L-awtorita tat-tmexxija għandha tistabbilixxi l-ammont għal kull primjum individwali partikolarment fuq il-bażi tad-daqs u l-età tal-bastiment u l-kondizzjonijiet finanzjarji għall-akkwist (nefqa fuq l-akkwist tal-pussess; il-livell u l-kondizzjonijiet tas-self mill-bank; il-garanzija, jekk ikun hemm, mogħtija minn parti terza; u/jew il-faċilitajiet l-oħra ta' maniġġ finanzjarju). L-awtorità tat-tmexxija għandha wkoll tistabbilixxi l-kondizzjonijiet u l-kriterji l-oħra li fuqhom isir l-akkwist. F'kull każ, l-ammont tal-primjum ma jistax jaqbeż il-10 % tan-nefqa fuq l-akkwist tal-pussess u lanqas ma jaqbeż l-ammont ta' 50000 Euro. 4. L-awtorità tat-tmexxija għandha tagħmel l-arranġamenti meħtieġa, partikolarment permezz ta' mekkaniżmi xierqa ta' kontroll, sabiex tiżġura: (a) illi l-benefiċjarji tal-miżuri riferiti fil-paragrafuj 3(a) jieqfu permanentement mix-xogħol tagħhom ta' sajjieda; (b) illi l-ebda sajjied ma jista’ jibbenefika minn iktar minn waħda mill-miżuri riferiti fil-paragrafu 3; (ċ) illi l-kumpens riferit fil-paragrafu 3(b) jiġi mħallas lura fuq bażi ta' pro rata temporis fejn il-benefiċjarji jerġgħu lura fuq xogħolhom bħala sajjieda f'perjodu taż-żmien ta' inqas minn sena wara li jkunu tħallsu l-kumpens; (d) illi l-kumpens riferit fil-paragrafu 3(ċ) jiġi mħallas lura fuq bażi ta' pro rata temporis fejn il-benefiċjarji jerġgħu lura fuq xogħolhom bħala sajjieda f'perjodu taż-żmien ta' inqas minn ħames snin wara li jkunu tħallsu l-kumpens; (e) illi l-benefiċjarji tal-miżura riferita fil-paragrafu 3(ċ) attwalment jibdew jaħdmu f'attività ġdida; (f) illi l-primjum riferit fil-paragrafu 3(d) jiġi mħallas lura fuq bażi ta' pro rata temporis fejn il-pussess miksub mill-benefiċjarju jiġi trasferit, jew fejn il-bastiment ikun soġġett għal irtirar permanenti skond l-Artikolu 7, f'perjodu taż-żmien ta' inqas minn ħames snin wara li jiġi mħallas lilu l-primjum. 5. L-arranġementi kollha, il-metodu tal-kalkolu, il-kriterji u r-regoli l-oħra illi tistabbilixxi l-awtorità tat-tmexxija sabiex jiġi implimentat dan l-Artikolu għandhom jiġu deskritti fil-kumplimentarji tal-programmi riferiti fl-Artikolu 18(3) tar-Regolament (KE) Nru 1260/1999. 6. L-Istati Membri jistgħu jdaħħlu miżuri soċjali finanzjati nazzjonalment li jakkumpanjaw il-miżuri soċjali għas-sajjieda sabiex jiffaċilitaw il-waqfien temporanju ta' l-attivitajiet tas-sajd fil-qafas tal-pjani għall-protezzjoni tar-riżorsi akwatiċi. TITOLU III IL-PROTEZZJONI U L-IŻVILUPP TAR-RIŻORSI AKWATIĊI, L-AKWAKULTURA, IL-FAĊILITAJIET FIL-PORTIJIET TAS-SAJD, IL-PROĊESSAR, IL-BEJGĦ FIS-SUQ U S-SAJD INTERN Artikolu 13 Skop 1. L-Istati Membri jistgħu, fuq il-kondizzjonijiet speċifikati fl-Anness III, jieħdu miżuri sabiex jinkoraġġixxu l-investiment kapitali fl-oqsma li ġejjin: (a) faċilitajiet fissi jew mobbli mirati lejn il-protezzjoni u l-iżvilupp tar-riżorsi akwatiċi, għajr il-bini mill-ġdid tal-ħażniet; (b) l-akwakultura; (ċ) il-faċilitajiet fil-portijiet tas-sajd; (d) il-proċessar u l-bejgħ fis-suq ta' prodotti mis-sajd u mill-akwakultura; (e) is-sajd intern. 2. Tista’ tiġi konċessa għajnuna mis-SFGS biss għal proġetti illi: (a) jikkontribwixxu għal benefiċċji ekonomiċi dejjiema bit-titjib strutturali involut; (b) joffru garanzija adekwata ta' vijabilita teknika u ekonomika; (ċ) jevadu effetti kontro-produttivi, partikolarment ir-riskju tal-ħolqien ta' kapaċità żejda ta' produzzjoni. TITOLU IV MIŻURI OĦRA Artikolu 14 Miżuri sabiex jinstab u jiġi mmexxi ’l quddiem il-bejgħ fi swieq ġodda 1. L-Istati Membri jistgħu, fuq il-kondizzjonijiet speċifikati fl-Anness III, jieħdu miżuri sabiex jinkoraġġixxu operati kollettivi li jsibu u jmexxu ’l quddiem il-bejgħ fi swieq ġodda għall-prodotti mis-sajd u l-akwakultura, partikolarment: (a) operati assoċjati maċ-ċertifikat tal-kwalità, it-tikkettjar tal-prodott, ir-razzjonalizzazzjoni ta' l-ismijiet tal-prodott u l-istandardizzazzjoni tal-prodott; (b) jippromwovu kampanji, inklużi dawk li jenfasizzaw il-kwalità; (ċ) proġetti sabiex jeżaminaw ir-reazzjonjiet tal-konsumaturi u tas-suq; (d) l-organizzazzjoni ta' fieri u esibizzjonijet kummerċjali u l-parteċipazzjoni fihom; (e) l-orgnizzazzjoni ta' viżti ta' studju u ta' bejgħ; (f) studji u investigazzjonijiet dwar is-suq, inklużi studji li għandhom x'jaqsmu mal-bejgħ fis-suq ta' prodotti mill-Komunita f'pajjiżi terzi; (g) kampanji li jmexxu ’l quddiem il-kondizzjonijiet tal-bejgħ fis-suq; (h) pariri u għajnuniet dwar il-bejgħ, servizzi provduti lill-bejjiegħa bl-ingrossa, bejjiegħa bl-imnut u lill-organizzazzjonijiet tal-produtturi. 2. Għandha tingħata prijorità lill-investimenti: (a) sabiex jiġi nkoraġġit il-bejgħ ta' speċi żejda ta' ħut jew ta' dawk l-ispeċi ta' ħut li għadhom mhumiex sfruttati biżżejjed; (b) implimentati minn organizzazzjonijiet rikonoxxuti offiċjalment fit-tifsira tar-Regolament (KEE) Nru 3759/92; (ċ) implimentati konġuntament minn numru ta' organizzazzjonijiet tal-produtturi jew organizzazzjonijiet oħra tas-settur rikonoxxuti mill-awtoritajiet nazzjonali; (d) li jsegwu politika ta' kwalità għall-prodotti mis-sajd u l-akwakultura; (e) sabiex jippromwovu prodotti miksuba bl-użu ta' metodi li jaqblu ma’ l-ambjent. 3. Il-miżuri m'għandhomx ikunu bażati fuq l-ismijiet kummerċjali tal-prodott u lanqas m'għandhom jagħmlu referenza għal pajjiżi partikolari jew għal xi żona ġeografika speċifika, għajr fil-każijiet speċjali fejn jiġi mogħti rikonoxximent uffiċjali ta' l-oriġini b'referenza għal żona ġeoġrafika speċifika għal prodott jew proċess skond ir-Regolament (KEE) Nru 2081/92 ta' l-14 ta' Lulju 1992 dwar il-protezzjoni ta' l-indikazzjonijiet ġeografiċi u l-ismijiet ta' l-oriġini ta' prodotti agrikoli u ta' oġġetti ta' l-ikel [17]. Ir-riferenza tista’ tiġi użata biss mid-data li fiha l-isem ikun iddaħħal fir-reġistru provdut bl-Artikolu 6(3) tar-Regolament (KEE) Nru 2081/92. Artikolu 15 Operati minn membri fis-sengħa 1. L-Istati Membri jistgħu jinkoraġġixxu l-ħolqien u jiffaċilitaw l-operati ta' organizzazzjonijiet tal-produtturi rikonoxxuti skond ir-Regolament (KEE) Nru 3759/92: (a) tista’ tiġi mogħtija għajnuna lill-organizzazzjonijiet tal-produtturi mwaqqfa wara l-1 ta' Jannar 2000 għal tliet snin wara d-data tar-rikonoxximent. Din l-għajnuna għall-ewwel, it-tieni u t-tielet sena għandha tkun ġewwa ż-żewġ limiti li ġejjin: (i) ta’ 3 %, 2 % u 1 % rispettivament tal-valur tal-prodotti maħruġa fis-suq mill-organizzazzjoni tal-produtturi. (ii) ta’ 60 %, 40 % u 20 % rispettivament tan-nefqa amministrattiva ta' l-organizzazzjoni tal-produtturi; (b) mingħajr preġudizzju għall-għajnuna riferita fl-(a), tista’ tiġi konċessa għajnuna lill-organizzazzjonijiet tal-produtturi illi kienu speċifikamwent rikonoxxuti skond l-Artikolu 7a(1) tar-Regolament (KEE) Nru No 3759/92 matul it-tliet snin wara d-data tar-rikonoxximent speċifiku sabiex tiġi faċilitata l-implimentazzjoni tal-pjani tagħhom sabiex itejbu l-kwalità. L-ammont ta' din l-għajnuna, għall-ewwel, it-tieni u t-tielet sena ma għandux jaqbeż is-60 %, il-50 % u l-40 % rispettivament tan-nefqa miġrura mill-organizzazzjoni fl-implimentazzjoni tal-pjan; (ċ) l-għajnuna msemmija fil-(a) u fil-(b) għandha titħallas lill-benefiċjarji ta' l-aħħar matul is-sena li tiġi wara dik li għaliha tkun ġiet mogħtija, u mhux iktar tard mill-31 ta' Diċembru 2008. 2. L-Istati Membri jistgħu jinkoraġġixxu operati fuq skond qasir ta' interess kollettiv bi skop iktar wiesa’ minn dak normalment midħul għalih minn negozji privati, imwettqa bil-kontribuzzjoni attiva tal-membri nfushom fil-mestier jew imwettqa minn organizzazzjonijiet li jaġixxu fl-interess tal-produtturi jew minn orgaizzazzjonijiet oħra li jkun ġew rikonoxxuti mill-awtorità tat-tmexxija u li jservu sabiex jiksbu l-għanijiet tal-politika komuni tas-sajd. 3. L-operati eliġibbli għandhom partikolarment ikollhom x'jaqsmu mas-suġġetti li ġejjin: (a) il-maniġġjar u l-kontroll tal-kondizzjonijiet għall-aċċess għal ċerti żoni tas-sajd u l-maniġġjar tal-kwoti; (b) il-maniġġjar ta' l-isforz tas-sajd; (ċ) it-tmexxija ’l quddiem tat-tagħmir jew tal-metodi rikonoxxuti mill-awtorita tat-tmexxija bħala li jkunu iktar silettivi; (d) it-tmexxija ’l quddiem ta' miżuri tekniċi għall-konservazzjoni tar-riżorsi; (e) it-tmexxija ’l quddiem ta' miżuri illi jtejbu l-kondizzjonijiet tax-xogħol u l-kondizzjonijiet sanitarji rigward il-prodotti, abbord jew imniżżla l-art; (f) il-faċilitajiet kollettivi ta' l-akwakultura, l-istrutturarizzazzjoni mill-ġdid jew it-titjib tal-postijiet ta' l-akwakultura, it-trattament kollettiv tal-ħmieġ li joħroġ mill-akwakultura; (g) l-eradikazzjoni tar-riskji patoloġiċi tal-kultivazzjoni tal-ħut jew tal-parassiti fl-erji tal-qbid tal-ħut jew fl-eko-sistemi kostali; (h) il-ġbir ta' fatti magħrufa bażiċi u/jew it-tħejjija ta' mudelli ta' maniġġjar ta' l-ambjent għas-sajd u l-akwakultura bil-ħsieb illi jitfasslu pjani integrati ta' maniġġjar għall-erji kostali; (i) l-organizzazzjoni tal-kummerċ bl-elettronika u teknoloġiji oħra ta' informazzjoni sabiex jinxtered it-tagħrif tekniku u kummerċjali; (j) il-ħolqien ta' inkubtauri kummerċjali fis-settur u/jew fiċ-ċentri għall-ġbir tal-prodotti mis-sajd u l-akwakultura; (k) l-aċċess għat-taħriġ, partikolarment fil-kwalità, u l-organizzazzjoni tat-trasmissjoni ta' l-għerf fis-sengħa tax-xogħol abbord il-bastimenti jew fuq l-art; (l) id-disinn u l-applikazzjoni ta' sistemi sabiex itejbu u jikkontrollaw il-kwalità, il-ħila tat-traċċjar, il-kondizzjonijiet tas-saħħa, l-istrumenti statistiċi u l-impatt fuq l-ambjent; (m) il-ħolqien ta' valur miżjud fil-prodotti (fost ħwejjeġ oħra, permezz ta' l-isperimentazzjoni, l-innovazzjoni, il-valur miżjud fuq il-prodotti sekondarji u prodotti assoċjati); (n) it-titjib ta' l-għerf u t-trasparenza fil-produzzjoni u fis-suq. In-nefqa miġrura fil-proċess normali tal-produzzjoni mid-ditti ma għandhiex tkun eliġibbli skond dan il-paragrafu. 4. Il-Kummissjoni għandha tadotta miżuri dettaljati sabiex jiġi applikat dan l-Artikolu bi qbil mal-proċedura preskritta fl-Artikolu 23(2). Artikolu 16 Waqfien temporanju mill-attivitajiet u kumpensi oħra finanzjarji 1. L-Istati Membri Mejju jistgħu jikkonċedu kumpens lis-sajjieda u lis-sidien tal-bastimenti għall-waqfien temporanju mill-attivitajiet fiċ-ċirkostanzi li ġejjin: (a) fl-okkażjoni ta' ċirkostanzi imprevisti, partikolarment dawk kawżati minn fatturi bioloġiċi; il-konċessjoni ta' kumpens tista’ ddum għal mhux iktar minn xahrejn għal kull sena jew sitt xhur għall-perjodu taż-żmien kollu mis-sena 2000 sas-sena 2006. L-awtorità tat-tmexxija għandha tibgħat prova xierqa xjentifika lill-Kummissjoni bil-quddiem; (b) fejn ma jiġix imġedded ftehim dwar is-sajd, jew fejn jiġi sospiż, għall-flotot Komunitarji dipendenti fuq il-ftehim; il-konċessjoni ta' kumpens ma tistax iddum iktar minn sitt xhur; tista’ tiġi estiża għal sitt xhur oħra basta iżda illi jiġi implimentat pjan ta' konverżjoni approvat mill-Kummissjoni għall-flotta interessata; (ċ) fejn jiddaħħal pjan għall-irkupru ta' riżors imhedded li jintemm, deċiz mill-Kummissjoni jew minn wieħed jew iktar mill-Istati Membri; il-konċessjoni ta' kumpens tista’ ddum għal mhux iktar minn sentejn u tista’ tiġi estiża għal sena oħra. Jista’ wkoll jiġi konċess kumpens, bla ħsara għall-istess restrizzjonijiet dwar it-tul tiegħu, lill-industrija tal-proċessar fejn din tiddependi għall-provvista tagħha fuq riżors kopert bi pjan ta' rkupru u fejn l-importazzjonijiet ma jistgħux jikkumpensaw għall-provvista mnaqqsa. Qabel ma jitqiegħed f'postu l-pjan ta' rkupru l-awtorità tat-tmexxija għandha tibgħat lill-Kummissjoni ġustifikazzjoni xierqa xjentifika u ekonomika. Il-Kummissjoni għandha titlob mingħajr dewmien l-opinjoni tal-Kumitat provdut bl-Artikolu 16 tar-Regolament (KEE) Nru 3760/92. 2. L-Istati Membri jistgu jikkonċedu kumpens finanzjarju lis-sajjieda u lis-sidien tal-bastimenti fejn Deċiżjoni tal-Kunsill timponi restrizzjonjiet tekniċi dwar l-użu ta' ċertu tagħmir jew metodi tas-sajd; din l-għajnuna tkun maħsuba sabiex tkopri l-aġġustament tekniku u ma tistx titħallas għal iktar minn sitt xhur. 3. Il-kontribuzzjoni finanzjarja mis-SFGS għall-miżuri riferiti fil-paragrafi 1 u 2 għal kull Stat Membru għall-perjodu intier taż-żmien mis-sena 2000 sas-sena 2006 ma tistax taqbeż l-ogħla għatba mit-tnejn li ġejjin: Il-1 Miljun Euro jew l-4 % ta' l-għajnuna finanzjarja Komunitarja allokata lis-settur fl-Istat Membru interessat. L-awtorità tat-tmexxija għandha tistabbilixxi l-ammont ta' kumpens kif ipprovdut fil-paragrafi l u 2 sabiex jitħallsu f'każijiet individwali billi jitqiesu l-parametri rilevanti bħalma huma it-telf attwali soffert, l-iskala ta' l-isforz għall-konverżjoni, il-pjan ta' rkupru jew l-isforz ta' l-aġġustament tekniku. 4. Il-miżuri meħuda skond dan l-Artikolu taħt l-ebda ċirkostanza ma jistgħu jiġu mgħajta bħala li jikkontribwixxu sabiex jintlaħqu l-għanijiet tal-programm multi-annwu ta' gwida riferit fl-Artikolu 5, u lanqas ma jistgħu jiġu ġustifikati bis-sospensjoni rikorrenti staġjonali ta' l-attività bħala parti mill-maniġġjar kontinwu tas-sajd. Artikolu 17 Miżuri innovattivi u assistenza teknika 1. Fil-pjani riferiti fl-Artikolu 3(3) u definiti fl-Artikolu 9(b) tar-Regolament (KE) Nru 1260/1999, l-Istati Membri għandhom jipprevedu l-mezzi meħtieġa sabiex jidħlu għal studji, proġetti-pilota, proġetti ta' turija, miżuri ta' taħriġ, assistenza teknika, l-iskambju ta' l-esperjenzi u l-pubbliċità konnessi mat-tħejjija, l-implimentazzjoni, il-monitorjar, l-evalwazzjoni jew l-aġġustament tal-programmi operattivi u d-dokumenti singoli tal-programmazzjoni. 2. "Proġett-pilota" ifisser proġett imwettaq minn operatur ekonomiku, korp xjentifiku jew tekniku jew korp ieħor kompetenti sabiex jittestjaw, f'kondizzjonijiet li joqorbu l-kondizzjonijiet attwali fl-industrija, il-kredibilita teknika u/jew il-vijabilita finanzjarja ta' teknoloġija innovattiva bil-ħsieb illi jinkiseb u jiġi mxerred għerf tekniku u/jew finanzjarju fit-teknoloġija li tkun qiegħda tiġi testjata. Il-proġetti-pilota għandhom dejjem jikkomprendu monitrjar xjentifiku ta' intensita u tul ta' żmien suffiċjenti sabiex jinkisbu riżultati sinifikanti; iridu jkunu bla ħsara għar-rapporti xjentifiċi mibgħuta lill-awtorità tat-tmexxija. Din ta' l-aħħar għandha tibgħat fil-pront ir-rapporti minn dawn lill-Kummissjoni għall-informazzjoni tagħha. Proġetti ta' sajd sperimentali għandhom ikunu eliġibbli bħala proġetti-pilota basta iżda illi l-għan tagħhom ikun il-konservazzjoni tar-riżorsi mis-sajd u li jimplimentaw metodi ta' teknika iktar selettivi. 3. Il-miżuri riferiti il-paragrafu 1 jistgħu, partikolarment, jirrigwardaw is-suġġetti riferiti fl-Artikolu 15(2) u (3), basta illi jiġu implimentati fuq l-inizjattiva ta' korpi pubbliċi jew semi-pubbliċi jew korpi oħra nominati għal dan l-iskop mill-awtorità tat-tmexxija, Jistgħu wkoll jinkludu l-bini jew it-trasformazzjoni ta' bastimenti basta iżda illi dawn il-bastimenti jiġu destinati esklussivament għar-riċerka fis-sajd jew għal attivitajiet ta' taħriġ, midħula għalihom minn korpi pubbliċi jew semi-pubbliċi, taħt il-bandiera ta' Stat Membru. 4. B'żieda ma’ dan, il-miżuri riferiti fil-paragrafu 1 jistgħu jinkludu l-promozzjoni ta' opportunitajiet egwali tax-xogħol bejn l-irġiel u n-nisa li jaħdmu fis-settur. TITOLU V DISPOSIZZJONIJIET ĠENERALI U FINANZJARJI Artikolu 18 Konformità mal-kondizzjonijiet li jirregolaw l-assistenza L-awtorità tat-tmexxija għandha tiżgura illi jiġu mħarsa l-kondizzjonijiet speċjali li jirregolaw l-assistenza mniżżlin fil-lista fl-Anness III. Għandha wkoll tissodisfa ruħha dwar il-kapaċità teknika tal-benefiċjarji u l-vijabilità finanzjarja tad-ditti qabel tikkonċedi għajnuniet. Artikolu 19 In-notifika ta' skemi ta' għajnuna 1. L-Istati Membri għandhom jinnotifkaw lill-Kummissjoni dwar l-iskemi ta' għajnuna ipprovduti fil-pjani riferiti fl-Artikolu 3(3) u definiti fl-Artikolu 9(b) tar-Regolament (KE) Nru 1260/1999, bi qbil ma’ l-Artikoli 87 sa 89 tat-Trattat. 2. Ġewwa l-iskop ta' dan ir-Regolament, l-Istati Membri jistgħu jdaħħlu miżuri supplimentari ta' għajnuna bla ħsara għall-kondizzjonijiet jew regoli oħra għajr dawk preskritti f’dan ir-Regolament, jew li jkopru somma (ta' flus) li taqbeż l-ammonti massimi riferiti fl-Anness IV, basta iżda illi jaqblu ma’ l-Artikoli 87 sa 89 tat-Trattat. Artikolu 20 Kambju monetarju Għall-Istati Membri illi ma humiex fiż-żona ta' l-Euro, l-ammonti fl-Euro stabbiliti b'dan ir-Regolament jistgħu jiġu konvertiti fil-munita korrenti nazzjonali skond ir-rata kif ippubblikata fis-serje C tal-Ġurnal Uffiċjali tal-Komunitajiet Ewropej. Il-kambju għandu jsir skond ir-rata applikabbli fl-1 ta' Jannar tas-sena meta l-Istat Membru jiddeċiedi li jikkonċedi l-primjum jew l-għajnuna. Artikolu 21 Regoli ta' Implimentazzjoni Il-forma tad-dikjarazzjonijiet tan-nefqa u r-rapporti annwali ta' l-implimentazzjoni għandhom jiġu adotti mill-Kummissjon bi qbil mal-proċedura preskitta fl-Artikolu 23(2). Artikolu 22 Proċedura tal-Kumitat Il-miżuri meħtieġa sabiex jiġi implimentat dan ir-Regolament li għandhom x'jaqsmu mal-materji riferiti fl-Artikoli 4, 5, 6, 8, 10, 15 u 21 għandhom jiġu adotti bi qbil mal-proċedura tat-tmexxija riferita fl-Artikolu 23(2). Artikolu 23 Kumitati 1. Il-Kummissjoni għandha tkun megħjuna: (a) bil-għan li jiġu implimentati l-Artikoli 8, 15 u 21 mill-Kumitat ta' l-istrutturi tas-sajd u l-akwakultura mwaqqaf bl-Artikolu 51 tar-Regolament (KEE) Nru 1260/1999; u (b) bil-għan li jiġu implimentati l-Artikoli 4, 5, 6 u 10 mill-Kumitat tas-sajd u l-akwakultura mwaqqaf bl-Artikolu 17 tar-Regolament (KEE) Nru 3760/92. 2. Fejn issir riferenza għal dan il-paragrafu, għandhom japplikaw id-disposizzjonijiet ta' l-Artikoli 4 u 7 tad-Deċiżjoni 1999/468/KE. Il-perjodu taż-żmien preskritt fl-Artikolu 4(3) tad-Deċiżjoni 1999/468lKE għandu jiġi stabbilit għal xahar. 3. Il-Kumitati għandhom jadottaw ir-regoli tagħhom ta' proċedura. Artikolu 24 Disposizzjonijiet transitorji Dan li ġej għandu jiġi mħassar b'effett mill-1 ta' Jannar 2000: - ir-Regolament (KE) Nru 2468/98, - l-Artikolu 7(1), (2), (3) u l-Artikolu 7b tar-Regolament (KEE) Nru 3759/92; - ir-Regolament (KEE) Nru 3140/82 [18]. Madankollu, id-disposizzjonijiet imħassra għandhom jibqgħu japplikaw għall-għajnuna, il-miżuri u l-proġetti approvati qabel il-31 ta' Diċembru 1999. Ir-riferenzi għar-Regolamenti u l-Artikoli mħassra għandhom jiġu mifhuma bħala riferenzi għal dan ir-Regolament. Artikolu 25 Dħul fis-seħħ Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fis-17 ta' Diċembru 1999. Għall-Kunsill Il-President K. Hemilä [1] ĠU C 16, tal-21.1.1999, pġ. 12. [2] ĠU C 279, ta' l-1.10.1999, pġ. 325. [3] ĠU C 209, tat-22.7.1999, pġ. 10. [4] ĠU L 161, tas-26.6.1999, pġ. 1. [5] ĠU L 389, tal-31.12.1992, pġ. 1. Regolament kif l-aħħar emendat bir-Regolament (KE) Nru 1181/98 (ĠU L 164, tad-9.6.1998, pġ. 1). [6] ĠU L 261, ta' l-20.10.1993, p. 1. Regolament kif l-aħħar emendat bir-Regolament (KE) Nru 2846/98 (ĠU L 358 tal-31.12.1998, pġ. 5). [7] ĠU L 161, tas-26.6.1999, pġ. 54. [8] ĠU L 388, tal-31.12.1992, pġ. 1. Regolament kif l-aħħar emendat bir-Regolament (KE) Nru 3318/94 (ĠU L 350, tal-31.12.1994, pġ. 15). [9] ĠU L 184, tas-17.7.1999, pġ. 23. [10] ĠU L 312, ta' l-20.11.1998, pġ. 19. [11] ĠU L 266, tal-1.10.1998, pġ. 27. [12] ĠU L 266, tal-1.10.1998, pġ. 36. [13] Konvenzjoni Internazzjonali dwar il-kejl tat-tunnellaġġ metriku tal-bastimenti, imfassal f'Londra taħt l-awspiċi ta' l-organizzazzjoni internazzjonali marittima (OIM). [14] ĠU L 274, tal-25.9.1986, pġ. 1. Regolament kif l-aħħar emendat bir-Regolament (KE) Nru 3259/94 (ĠU L 339, tad-29.12.1994, pġ. 11). [15] Regolament tal-Kunsill (KEE) Nru 2908/83 ta' l-4 ta' Ottubru 1983 dwar miżura komuni għar-ristrutturar, il-modernizzazzjoni u l-iżvilupp ta' l-industrija tas-sajd u għall-iżvilupp ta' l-akwakultura (ĠU L 290, tat-22.10.1983, pġ. 1). Regolament kif l-aħħar emendat bir-Regolament (KEE) Nru 3733/85 (ĠU L 361, tal-31.12.1985, pġ. 78). [16] Regolament tal-Kunsill (KEE) Nru 4028/86 tat-18 ta' Diċembru 1986 dwar il-miżuri tal-Komunità sabiex itejbu u jaddattaw l-istrutturi fis-settur tas-sajd u l-akwakultura (ĠU L 376, tal-31.12.1986, pġ. 7). Regolament kif l-aħħar emendat bir-Regolament (KEE) Nru 3946/92 (ĠU L 401, tal-31.12.1992, pġ. 1). [17] ĠU L 208, tas-27.7.1992, pġ. 1. Regolament kif l-aħħar emendat bir-Regolament (KE) Nru 1068/97 (ĠU L 156, tat-13.6.1997, pġ. 10). [18] Regolament tal-Kunsill (KEE) Nru 3140/82 tat-22 ta' Novembru 1982 dwar il-konċessjoni u l-finanzjament ta' għajnuna mill-Istati Membri lill-organizzazzjonijiet tal-produtturi fis-settur tal-prodotti mis-sajd (ĠU L 331, tas-26.11.1982, pġ.7). -------------------------------------------------- ANNESS I IL-KONTENUT TAL-PJANI 1. Deskrizzjoni kwantifikata tas-sitwazzjoni korrenti għal kull wieħed mill-oqsma riferiti fit-Titoli II, III u IV (a) Qawwiet u dgħjufijiet; (b) sommarju tax-xogħlijiet midħula għalihom u l-impatt tal-fondi użat fis-snin ta' qabel; (ċ) ħtiġijiet fis-settur, partikolarment rigward il-kostrizzjonijiet tal-programm multi-annwu ta' gwida għall-flotta tas-sajd. 2. L-Istrateġija għar-ristrutturarizzazzjoni mill-ġdid tas-settur (a) Ir-riżultati tal-konsultazzjonijiet u tal-miżuri sabiex jinvolvu lill-awtoritajiet u lill-korpi kompetenti u lis-sieħba soċjo-ekonomiċi fil-livelli xierqa; (b) l-għanijiet: (i) l-għanijiet ġenerali skond il-politika komuni tas-sajd; (ii) l-prijoritajiet; (iii) l-għanijiet speċifiċi għal kull waħda mill-erji ta' assistenza, jekk possibbli kwantifikati; (ċ) it-turija illi l-għajnuna pubblika hija meħtieġa sabiex jinkisbu l-għanijiet imfittxija; il-passi meħuda sabiex jipprevjienu effetti kontro-produttivi, partikolarment rigward il-ħolqien ta' kapaċità żejda; (d) rigward il-flotta: (i) l-indikaturi li jirrigwardaw l-iżvilupp tal-flotta f'relazzjoni ma’ l-għanijiet tal-programm multi-annwu ta' gwida; (ii) il-metodi tat-teknika tas-sajd u t-tagħmir li jridu jiġu inkoraġġiti fil-każ ta' skjerament mill-ġdid ta' l-attivitajiet tas-sajd; (e) l-impatt antiċipat (fuq l-impjiegi, il-produzzjoni, eċċ.). 3. Il-Mezzi sabiex jintlaħqu l-għanijiet (a) Il-miżuri (legali, finanzjarji u oħrajn) imfassla f'kull qasam sabiex jiġu implimentati l-pjani, partikolarment skemi ta' għajnuna; (b) skeda indikattiva ta' finanzjament li tkopri l-perjodu kollu taż-żmien tal-programmazzjoni u t-tniżżil fil-listi tar-riżorsi rġjonali, nazzjonali, Komunitarji u oħrajn provduti għal kull erja ta' assistenza; (ċ) il-ħtiġijiet skond l-istudji, il-proġetti-pilota, il-proġetti ta' turija, it-taħriġ, l-assistenza teknika u l-miżuri ta' pubbliċità konnessi mat-tħejjija, l-implimentazzjoni, il-monitorjar, l-evalwazzjoni jew l-aġġustament tal-miżuri involuti. 4. Implimentazzjoni (a) L-awtorità ta' tmexxija nominata mill-Istat Membru; (b) il-passi meħuda sabiex tiġi żgurat implimentazzjoni effiċjenti u effettiva, inklużi l-monitorjar u l-evalwazzjoni; id-definizzjoni ta' l-indikaturi kwantifikati; (ċ) id-disposizzjonijiet li għandhom x'jaqsmu mal-kontrolli/eżamijiet, il-penalitajiet u l-miżuri ta' pubbliċità; (d) rigward il-flotta: (i) il-metodi tax-xejriet tal-monitorjar tar-riżorsi tas-sajd, partikolarment ta' riżorsi vulnerabbli; (ii) għal tagħmir li ma jiċċaqlaqx, l-arranġamenti għall-monitorjar ta' l-isforz tas-sajd, inklużi x-xejriet fin-numru u d-daqs tat-tagħmir. -------------------------------------------------- ANNESS II IL-KONTENUT MINIMU TAL-PROGRAMMI SOSSEGWENTI MULTI-ANNWI TA' GWIDA (PMG-ijiet) GĦALL-FLOTTA TAS-SAJD 1. L-aġġornament tad-deskrizzjoni tas-sitwazzjoni provduta fl-Anness I Dan jikkonsisti fid-deskrizzjoni tal-bidla fis-sitwazzjoni rigward is-sajd, il-flotta u l-impjiegi relatati magħhom mid-data tas-sottomissjoni tad-dokumenti tal-programmazzjoni riferiti fl-Artikolu 3. 2. Ir-riżultati mill-programm ta' qabel (a) Sa l-1 ta' Mejju 2001 l-Istati Membri għandhom jidentifikaw il-progress miksub mill-programm u jikkumentaw dwaru u dwar il-mezzi użati sabiex jinkisbu l-għanijiet stabbiliti għall-programm ta' bejn l-1997 u l-2001; (b) janalizzaw il-kuntest ġenerali amministrattiv u soċjo-ekonomiku li fih kien implimentat il-programm u, partikolarment, fejn jixraq, li fih kienu implimentati miżuri sabiex titnaqqas l-attivita tas-sajd; (ċ) jispeċifikaw u jikkummentaw dwar ir-riżorsi finanzjarji Komunitarji, nazzjonali u reġjonali kommessi sabiex jilħqu r-riżultati miksuba, għall-kull parti tal-flotta. 3. Linji-gwida ġodda Fuq il-bażi tat-tweġibiet mogħtija dwar il-punti i u 2 indika l-linji gwida li għandhom jingħataw lill-partijiet varji tal-flotta għall-PMG-ijiet sossegwenti, partikolarment fejn għandhom x'jaqsmu ż-żewġ xogħlijiet li ġejjin: (a) it-tiġdid tal-flotta: il-kriterji sabiex (bastimenti) jingħaqdu mal-flotta jew jitilquha, għal kull parti u finanzjament assoċjat. Id-disposizzjonijiet legali jew amministrattivi li jgħinu lill-Istat Membru jimmonitorja l-bastimenti li jingħaqdu mal-flotta tiegħu jew li jitilquha Il-miżuri meħuda mill-Istat Membru għal kull parti tal-flotta sabiex jiżgura illi l-għajnuna pubblika konċessa għat-tiġdid u l-aġġustament ta' l-isforz tas-sajd ma jkollux effetti kontradittorji fejn jirrigwarda s-segwiment tal-għanijiet tal-programmi; (b) l-aġġustament ta' l-isforz tas-sajd: l-evoluzzjoni mixtieqa ta' l-isforz tas-sajd għal kull sezzjoni tal-flotta sat-tmiem tal-PMG sussegwenti, espressa f'relazzjoni mal-għanijiet stabbiliti għal kull sezzjoni sal-31 ta' Diċembru 2001. Liġijiet assoċjati, regolamenti u disposizzjonijiet amministrattivi. Sistemi għall-maniġġjar ta' l-attività tas-sajd Il-medda tar-riżorsi amministrattivi u finanzjarji li trid tiġi użata sabiex jinkisbu l-għanijiet il-ġodda hekk stabbiliti. -------------------------------------------------- ANNESS III KONDIZZJONIJIET U KRITERJI SPEĊJALI GĦALL-ASSISTENZA 1. L-implimentazzjoni tal-programmi multi-annwi ta' gwida (Titolu II) 1.0. L-età tal-bastimenti Għall-għanijiet ta dan ir-Regolament, l-età ta' bastiment huwa numru sħiħ definit bħala d-differenza bejn is-sena li fiha l-awtorità tat-tmexxija tiddeċiedi li tikkonċedi primjum jew għajnuna u s-sena li fiha kien mibni l-bastiment (jew, jekk din ma tkunx magħrufa, is-sena li fiha l-bastiment jingħata l-kummissjoni). 1.1. Irtirar permanenti (L-Artikolu 7(3)) (a) Irtirar permanenti jista’ jirrigwarda biss bastimenti li jkun wettqu attività tas-sajd għal mill-inqas 75 jum fuq il-baħar f'kull tieħed miż-żewġ perijodi ta-żmien ta' 12-il xahar ta' qabel id-data ta' l-applikazzjoni għall-irtirar permanenti jew, skond kif ikun il-każ, attività tas-sajd għall-mill-inqas 80 % tan-numru tal-ġranet fuq il-baħar permessi bir-regolamenti korrenti nazzjonali tal-bastiment interessat. Fil-Baħar Baltiku, in-numru ta' 75 ġurnata għandu jitnaqqas għal: - 60 jum għall-bastimenti reġistrati f'portijiet lokati fit-tramuntana tal-latitudni 59°30'N, - 40 jum għall-bastimenti reġistrati f'portijiet lokati fit-tramuntana tal-latitudni 59°30'N u li jistadu għas-salamur; (b) iridu jintlaħqu l-kondizzjonijiet li ġejjin: (i) qabel l-irtirar permanenti tiegħu, il-bastiment irid ikun reġistrat fir-Registru Komunitarju tal-bastimenti tas-sajd; (ii) il-bastiment irid ikun tajjeb għax-xogħol mal-waqt li tittieħed id-deċiżjoni li jiġi konċess il-primjum; (iii) wara l-irtirar permanenti, il-liċenzja tas-sajd trid tiġi mħassra u l-bastiment dikjarat illi jkun permanentement imħassar minn fuq ir-reġistru Komunitarju tal-bastimenti tas-sajd; (iv) fil-każ ta' trasferiment permanenti lejn pajjiż terz, il-bastiment irid jiġi reġistrat fir-reġistru tal-pajjiż terz mingħajr dewmien u qatt ma’ jista jerġa’ jidħol f'ibħra Komunitarji; (ċ) jekk bastiment jintilef bejn id-data tad-deċiżjoni li jiġi konċess il-primjum u d-data attwali ta' l-irtirar permanenti, l-awtorità tat-tmexxija għandha tagħmel korrezzjoni finanzjarja skond l-ammont ta' kumpens imħallas mill-assigurazzjoni; (d) ma tista’ titħallas l-ebda għajnuna pubblika fit-tifsira ta' l-Artikolu 7 lill-basiment trasferit lejn pajjiż terz biex jieħu post bastiment mgħarraq li jappartjeni lil intrapriża konġunta fit-tifsira ta' l-Artikolu 8. 1.2. Intrapriżi konġunti (L-Artikolu 8) (a) B'żieda mal-kondizzjonijiet dwar it-trasferiment permanenti ta' bastiment lejn pajjiż terz fit-tifsira ta' l-Artikolu 7(3)(b) u tal-punt 1.1 ta' dan l-Anness, il-bastimenti trasferiti ġewwa l-qafas ta' intrapriżi konġunti, iridu jilħqu l-kondizzjonijiet li ġejjin: (i) iridu jkunu ilhom jaħdmu għal mill-inqas ħames snin, taħt il-bandiera ta' Stat Membru tal-Komunita; - f'ibħra tal-Komunità, - u/jew fl-ibħra ta' pajjiż terz jew skond ftehim dwar is-sajd mal-Komunità jew skond ftehim ieħor, - u/jew f'ibħra internazzjonali fejn is-sajd huwa regolat b'Konvenzjoni internazzjonali; (ii) iridu, fi żmien sitt xhur mid-data tad-deċiżjoni li jiġi konċess il-primjum, ikollhom fuqhom it-tagħmir tekniku meħtieġ għax-xogħol f’ibħra tal-pajjiż terz skond il-kondizzjonijiet ta' l-awtorizzazzjoni tas-sajd maħruġa mill-pajjiż terz; iridu jikkonformaw mar-regolamenti Komunitarji ta' salvagward u ta' assikurati adekwatament kif deċiż mill-awtorità tat-tmexxija; l-infiq assoċjat ma’ dan it-tagħmir, jekk ikun hemm minnu, mhux eliġibbli għall-għajnuna mill-Komunità; (b) meta tiġi depożitata applikazzjoni għal primjum għal intrapriża konġunta, il-benefiċjarji jridu jipprovdu lill-awtorità tat-tmexxija t-tagħrif li ġej: (i) deskrizzjoni tal-bastiment, inklużi, partikolarment, in-numru fuq ġewwa, in-numru tar-reġistrazzjoni, it-tunnellaġġ metriku, il-qawwa u (tal-magna) u s-sena tad-dħul fis-servizz; (ii) matul l-ewwel ħames snin: is-servizz u l-attività tal-bastiment (u l-kondizzjonijiet li fuqhom kienet imwettqa l-attività); indikazzjoni taż-żoni tas-sajd (ibħra tal-Komunità/oħrajn); kull għajnuna Komunitarja, nazzjonali jew reġjonali riċevuta qabel; (iii) prova tal-vijabilita finanzjarja tal-proġett, inklużi, partikolarment: - pjan ta' finanzjament li juri l-kontribuzzjonijiet fi flus korrenti u f'oġġetti mill-azzjonisti differenti; il-livell tal-kontribuzzjoni minn sieħba Komunitarji/ta' pajjiżi terzi; il-proporzjon tal-primjum provdut skond l-Artikolu 7(5)(b), li jkun sejjer jiġi investit fi flus korrenti fil-kapital ta' l-intrapriża konġunta; - pjan ta' l-attività li jkopri mill-inqas ħames snin, li juri, partikolarment, iż-żoni tas-sajd, il-postijiet tat-tniżżil l-art tal-ħut u d-destinazzjoni finali tal-qabdiet tal-ħut; (iv) kopja tal-kuntratt ta' l-assigurazzjoni; (ċ) il-kondizzjonijiet li ġejjin iridu jintlaqħu mill-benefiċjarju matul perjodu ta' ħames snin mit-trasferiment tal-pussess tal-bastiment lill-intrapriża konġunta: (i) kull bidla fil-kondizzjonijiet li fuqhom il-bastiment jiġi mħaddem (partikolarment bidla fis-sieħeb, bidla fil-kapital ta' l-ishma ta' l-intrapriża konġunta, bidla tal-bandiera tal-bastiment, bidla taż-żon tas-sajd) fil-limiti tal-kondizzjonijiet riferiti fl-Artikolu 8(2), għandha tkun soġġetta għal awtorizzazzjoni minn qabel mill-awtorita tat-tmexxija; (ii) bastiment mitluf minħabba għarqa irid jinbidel minn bastiment ekwivalenti fi żmien sena mill-għarqa; (d) jekk il-kondizzjonjiert f’(a) u (b) ma jiġux imwettqa meta tiġi depożitata l-applikazzjoni għall-primjum għal intrapriża konġunta, l-għajnuna pubblika għandha tiġi ristretta għall-primjum fuq trasferiment permananeti riferit fl-Artikolu 7(5)(c); (e) mingħajr preġudizzju għall-Artikoli 29(4) u 38 tar-Regolament (KE) Nru 1260/1999, l-awtorità tat-tmexxija għandha twettaq korrezzjoni dwar id-differenza bejn il-primjum għal intrapriża konġunta u l-primjum għal trasferiment permanenti ta' l-istess bastiment (minn ssa ‘l quddiem imsejħa d-"differenza"), fil-każijiet li ġejjin: (i) jekk il-benefiċjarju jgħarraf lill-awtorità tat-tmexxija b'bidla fil-kondizzjonijiet tat-tħaddim illi twassal għal nuqqas ta' konformita mal-kondizzjonijiet riferiti fl-Artikolu 8(2) ta' dan ir-Regolament, inklużi l-bejgħ tal-bastiment, it-trasferiment ta' sehem minn sieħeb Komunitarju jew l-irtirar tas-sid Komunitarju f'intrapriża konġunta, il-korrezzjoni finanzjarja għandha tkun daqs il-parti ta' l-ammont tad-differenza; din il-parti għandha tiġi kalkolata pro rata temporis fuq il-perjodu taż-żmien ta' ħames snin; (ii) jekk matul kontroll jinstab illi ma ġewx imħarsa l-kondizzjonijiet provduti fl-Artikolu 8(2) ta' dan ir-Regolament u fil-punt (ċ) ta' dan il-paragrafu, il-korrezzjoni finanzjarja għandha tkun daqs id-differenza; (iii) jekk il-benefiċjarju jonqos milli jipprovdi r-rapporti dwar l-attività provduti fl-Artikolu 8(5) ta' dan ir-Regolament wara li jkun ġie mgħarraf mill-awtorità tat-tmexxija, il-korrezzjoni finanzjarja għandha tkun egwali għal parti mill-ammont tad-differenza; din il-parti għandha tiġi kalkolata pro rata temporis fuq il-perjodu taż-żmien ta' ħames snin; (iv) jekk il-bastiment jintilef u postu ma jiġix meħud minn bastiment ieħor, il-korrezzjoni finanzjarja għandha tkun egwali għal parti mill-ammont tad-differenza; din il-parti għandha tiġi kalkolata pro rata temporis fuq il-perjodu taż-żmien ta' ħames snin. 1.3. Tiġdid tal-flotta (L-Artikoli 6 u 9) (a) Il-bastimenti jridu jiġu mibnija hekk li jikkonformaw mar-Regolamenrti u d-Direttivi li jirregolaw l-iġjene, is-salvagward, is-saħħa, il-kwalità tal-prodott u l-kondizzjonijiet tax-xogħol u d-disposizzjonijiet tal-Komunità rigward il-qies tal-bastimenti u l-monitorjar ta' l-attività tas-sajd; (b) il-bastimenti għandhom jiddaħlu fit-taqsima xierqa tar-reġistru Komunitarju; (ċ) mingħajr preġudizzju għall-Artikoli 7, 8 u 12(3)(d) it-trasferiment tal-pussess ta' bastiment tas-sajd ma għandux joħloq lok għal għajnuna mill-Komunità. 1.4. Il-modernizzazzjoni tal-bastimenti (L-Artikoli 6 u 9) (a) Il-bastimenti jridu jiġu reġistrati fir-reġistru Komunitarju tal-bastimenti tas-sajd. Bdil fil-karatterstiċi tal-bastimenti jrid jiġi komunkat lill-dan ir-reġistru u l-bastimenti jridu jiġu mkejla bi qbil mad-disposizzjonjiet tal-Komunità, meta jiġu modernizzati; (b) l-investimenti għandhom ikollhom x’jaqsmu ma’: (i) ir-razzjonalizzazzjoni ta' l-operati tas-sajd, partikolarment bl-użu abbord ta' teknoloġiji u ta' metodi tas-sajd iktar selettivi sabiex jiġu evitati qabdiet sekondarji mhux mixtieqa ta' ħut, u/jew (ii) it-titjib fil-kwalità tal-prodotti maqbuda u prisevati abbord, l-użu ta' metodi aħjar tat-teknika tas-sajd u l-priservazzjoni u l-implimentazzjoni tad-disposizzjonijiet legali u regolatorji dwar is-saħħa, u/jew (iii) it-titjib fil-kondizzjonijiet tax-xogħol u s-salvagward. Mingħajr preġudizzju għall-Artikolu 16(2), il-bdil tat-tagħmir tas-sajd ma għandux jiġi kunsidrat bħala nefqa eliġibbli. 2. Investment fl-erji riferiti fit-Titolu III 2.0. Disposizzjonijiet ġenerali (a) Proġetti f'impriżi jistgħu jinvolvu investiment ta' kapital fil-produzzjoni u l-maniġġjar (bini, tkabbir, tagħmir u modernizzazzjoni tal-faċilitajiet); (b) l-investiment ta' kapital sabiex jittejbu l-kondizzjonijiet ta' l-iġjene jew tas-saħħa tal-bniedem jew ta' l-annimali, sabiex itejjeb il-kwalità tal-prodott jew inaqqas it-tniġġiż ta l-ambjent u, fejn rilevanti, sabiex iżid il-produzzjoni, għandu jkun eliġibbli għal assistenza; (ċ) it-trasferiment tal-pussess ta' impriża ma għandhux joħloq lok għall-konċessjoni ta' għajununa mill-Komunità. 2.1. Il-protezzjoni u l-iżvilupp tar-riżorsi akwatiċi In-nefqa eliġibbli għall-assistenza mis-SFGS tista’ tirrigwarda biss l-installazzjoni ta' faċilitajiet fissi jew mobbli sabiex jipproteġu u jiżviluppaw ir-riżorsi akwatiċi u l-monitorjar xjentifiku tal-proġetti. Dawn il-proġetti jridu: (a) ikunu ta' interess kollettiv; (b) jiġu implimentati minn korpi pubbliċi jew semi-pubbliċi, organizzazzjonijiet professjonali jew korpi oħra nominati għal dan l-iskop mill-awtorità tat-tmexxija; (ċ) ma jkollhomx impatt negattiv fuq l-ambjent akwatiku. Kull proġett irid jinkludi monitorjar xjentifiku għal mill-inqas ħames snin, u jikkomprendi partikolarment l-evalwazzjoni u l-monitorjar ta' l-iżvilupp tar-riżorsi akwatiċi fl-ibħra interessati. L-awtorità tat-tmexxija għandha tibgħat ir-rapporti xjentifiċi ta' monitorjar lill-Kummissjoni kull sena għall-informazzjoni. 2.2. L-akwakultura (a) Għall-għanijiet ta' dan ir-Rgolament, "akwakultura" tfisser it-trobbija jew il-kultura ta' organiżmi akwatiċi bl-użu ta' metodi ta' teknika mfassla sabiex iżidu l-produzzjoni ta' l-organiżmu involut lil hemm mill-ħila naturali ta' l-ambjent; l-organiżmi jridu jibqgħu l-proprjetà ta' persuna naturali jew legali matul l-istadju kollu ta' torbija jew kultura, sa u jinkludi ż-żmien tal-ġabra ta' l-għelejjel; (b) il-promuturi ta' proġetti ta' kultivazzjoni intensiva tal-ħut għandhom jibagħtu t-tagħrif provdut fl-Anness IV mad-Direttiva 85/337/KEE [1] lill-awtorità tat-tmexxija flimkien ma’ l-applikazzjoni tagħhom għal għajnuna pubblika. L-awtorità tat-tmexxija għandha tiddeċiedi jekk il-proġett iridx jiġi sottomess għal stima skond l-Artikoli 5 sa 10 ta' din id-Direttiva. Fejn l-għajnuna pubblika tiġi konċessa l-ispiża fuq il-ġbir tat-tagħrif dwar l-impatt ambjentali u kull spiża fuq l-istima għandhom ikunu eliġibbli għall-assistenza mis-SFGS; (ċ) investimenti f'xogħlijiet li jirrigwardaw l-installazzjoni jew it-titjib taċ-ċirkolazzjoni ta' l-ilma f'intrapriżi ta' l-akwakultura u fuq il-bastimenti tas-servizz għandhom ikunu eliġibbli; (d) minkejja l-Group 3 fit-Tabella 3 fil-paragrafu 2 ta' l-Anness IV, fejn l-investimenti jirrigwardaw l-użu ta'metodi ta' teknika illi jnaqqsu sostanzjalment l-impatt fuq l-ambjent, il-kontribuzzjoni ta' benefiċjarji privati (C) tista’ tiġi ristretta għal 30 % tan-nefqa eliġibbli għal reġjuni li jaqgħu taħt l-Għan 1 u għal 50 % f'erji oħra, minflok 40 % u 60 % rispettivament. 2.3. Faċilitajiet fil-portijiet tas-sajd Għandha tingħata priorità lill-investimenti ta' interess kollettiv lis-sajjieda li jużaw port u li jikkontribwixxu għall-iżvilupp ġenerali tal-port u għat-titjib tas-servizzi offruti lis-sajjieda. L-investimenti għandhom ikollhom x’jaqsmu partikolarment ma’ installazzjonijiet u tagħmir maħsuba: (a) sabiex itejbu l-kondizzjonijiet li fuqhom il-prodotti mis-sajd jitniżżlu l-art, jiġu trattati u maħżuna fil-portijiet; (b) sabiex jappoġġjaw l-attivitajiet tal-bastimenti (provvista ta' karburanti, silġ u ilma, manutenzjoni u tiswija tal-bastimenti); (ċ) sabiex itejbu l-mollijiet bil-ħsieb li jittejjeb is-salvagward waqt it-tniżżil l-art jew it-tagħbija tal-prodotti. 2.4. Il-proċessar u l-bejgħ fis-suq (a) Għall-għanijiet ta' dan ir-Regolament, il-"proċessar u bejgħ fis-suq tal-prodotti mis-sajd u l-akwakultura" ifisser l-operati kollha, inklużi t-tqandil, it-trattament, il-produzzjoni u d-distribuzzjoni, bejn il-waqt tat-tniżżil l-art jew il-ġbir ta' l-għelejjel u l-istadju tal-produzzjoni aħħarija tal-prodott; (b) l-investimenti ma għandhomx ikunu eliġibbli għal assistenza fejn jirrigwardaw: (i) prodotti mis-sajd u l-akwakultura maħsuba sabiex jintużaw u jiġu proċessati b'għanijiet oħra għajr il-konsum tal-bniedem, bl-eċċezzjoni ta' investimenti esklussivi għat-trattament, il-proċessar u l-bejgħ fis-suq ta' skart mill-prodotti tas-sajd u l-akwakultura (ii) in-negozju tal-bejgħ bl-imnut. (ċ) Minkejja l-group 3 fit-Tabella 3 fil-paragrafu 2 ta' l-Anness IV, fejn l-investimenti jirrigwardaw l-użu ta' faċilitajiet kollettivi jew metodi ta' teknika sabiex inaqqsu sostanzjalment l-impatt fuq l-ambjent, il-kontribuzzjoni ta' benefiċjarji privati (C) tista’ tiġi ristretta għal 30 % tan-nefqa eliġibbli fir-reġjuni li jidħlu taħt l-Għan 1 u għal 50 % fl-erji l-oħra, minflok 40 % u 60 % rispettivament. 2.5. Sajd intern (a) Għall-għanijiet ta' dan ir-Regolament, "sajd intern" ifisser sajd imwettaq għal għanijiet kummerċjali minn bastimenti li joperaw esklussivament fl-ibħra interni fit-territorju ta' l-Istati Membri u li ma humiex soġġetti għad-disposizzjonijiet tat-Titolu II; (b) meta l-investiment jirrigwarda l-bini ta' bastiment għas-sajd intern, għandhom japplikaw id-disposizzjonijiet tal-punt 1.3(a) ta' l-Anness III; (ċ) meta l-investiment jirrigwarda l-modernizzazzjoni ta' bastiment għas-sajd intern, għandhom japplikaw id-disposizzjonijiet tal-punt 1.4(b) ta' l-Anness III; (d) l-investimenti ma għandhomx ikunu eliġibbli għal assistenza jekk x'aktarx jipperikolaw l-ekwilibrju bejn id-daqs tal-flotta u r-riżorsi korrispondenti ta' ħut disponibbli; (e) il-primjumijiet għat-tkissir tal-bastimenti għas-sajd intern ma għandhomx ikunu eliġibbli għal assistenza; (f) l-awtorità tat-tmexxija għandha tieħu l-passi meħtieġa kollha sabiex tiżgura illi l-bastimenti li jirċievu assistenza finanzjarja mill-SFGS skond l-Artikolu 13 għandhom jissoktaw jaħdmu esklussivament fl-ibħra interni. 3. Miżuri sabiex jinstabu u jitmexxew ‘il quddiem swieq ġodda (L-Artikolu 14) (a) In-nefqa eliġibbli għandha tkopri partikolarment: (i) in-nefqiet ta' l-aġenziji tal-pubbliċità u l-provvedituri ta' servizzi oħra involuti fit-tħejjija u l-implimentazzjoni ta' kampanji ta' promozzjoni; (ii) ix-xiri jew kiri ta' spazju ta' pubbliċità u l-ħolqien ta' slogan-ijiet u tikketti għal matul il-kampanji ta' promozzjoni; (iii) in-nefqa fuq il-pubblikazzjoni, il-personal estern, il-post u l-vetturi meħtieġa għal dawn il-kampanji; (b) in-nefqa fuq ix-xogħol mill-benefiċjari (personal, tagħmir, vetturi, eċċ.) ma għandhiex tkun eliġibbli. [1] Direttiva tal-Kunsill 85/337/KEE tas-27 ta' Ġunju 1985 dwar l-istima ta' l-effetti ta' ċerti proġetti pubbliċi u privati fuq l-ambjent (ĠU L 175, tal-5.7.1985, pġ. 40). Direttiva kif emendata bid-Direttiva 97/11/KE (ĠU L 73, ta' l-14.3.1997, pġ. 5). -------------------------------------------------- ANNESS IV L-ISKALI U R-RATI TA' L-ASSISTENZA 1. L-iskali ta' l-assistenza li għandhom x'jaqsmu mal-flotot tas-sajd (Titolu II) TABELLA 1. Kategorija ta' bastiment skond it-tunnaġġ | EUR | 0 < 10 | 11000/GT + 2000 | 10 < 25 | 5000/GT + 62000 | 25 < 100 | 4200/GT + 82000 | 100 < 300 | 2700/GT + 232000 | 300 < 500 | 2200/GT + 382000 | 500 u iktar | 1200/GT + 882000 | TABELLA 2. Kategorija ta' bastiment skond it-tunnaġġ reġistrat | EUR | 0 < 25 | 8200/grt | 25 < 50 | 6000/grt + 55000 | 50 < 100 | 5400/grt + 85000 | 100 < 250 | 2600/grt + 365000 | Mill-1 ta' Jannar 2000, għal bastimenti itwal minn 24 metru bejn il-perpendikolari tagħhom, u mill-1 ta' Jannar 2004, għall-bastimenti kollha, għandha tapplika biss it-tabella 1. 2. Ir-rati tal-parteċipazzjoni finanzjarja Għall-operati kollha riferiti fit-Titoli II, III u IV, il-limiti tal-parteċipazzjoni finanzjarja Komunitarja (A), il-parteċipazzjoni finanzjarja total Statali (nazzjonali, reġjonali u oħrajn) mill-Istat Membru interessat (B) u, fejn applikabbli, il-parteċipazzjoni finanzjarja ta' benefiċjarji privati (C) għandhom ikun kif ġej, espressi bħala persentaġġ tan-nefqiet eliġibbli. L-Ewwel Grupp: Il-primjumijet ta' rtirar pemanenti (Artikolu 7), il-primjumijiet għall-ħolqien ta' intrapriżi konġunti (Artikolu 8), is-sajd kostali fuq skala żgħira (Artikolu 11), il-miżuri soċjo-ekonomiċi (Artikolu 12), il-protezzjoni u l-iżvilupp tar-riżorsi akwatiċi (Artikolu 13(1)(a)), il-faċilitajiert tal-portijiet tas-sajd mingħajr ebda parteċipazzjoni finanzjarja minn benefiċjarji privati (Artikolu 13(1)(ċ)), il-miżuri sabiex jinstabu u jitmexxew ’il quddiem opportunitajiet ta' swieq ġodda bla ebda parteċipazzjoni ta' għajnuna finanzjarja minn benefiċjarji privati (Artikolu 14), ix-xogħlijiet minn membri tal-mestier mingħajr ebda parteċipazzjoni finanzjarja minn benefiċjarji privati (Artikolu 15), il-primjumijiet għall-waqfien temporanju u kumpensi finanzjarji oħra (Artikolu 16), il-miżuri innovattivi u assistenza teknika li jinkludu proġetti-pilota mwettqa minn korpi pubbliċi (Artikolu 17). It-Tieni Grupp: It-tiġdid tal-flotta u l-modernizzazjoni tal-bastimenti tas-sajd (Artikolu 9). It-Tielet Grupp: L-akwakultura (Artikolu 13(1)(b)), il-faċilitajiet ta' portijiet tas-sajd bil-parteċipazzjoni finanzjarja ta' benefiċjarji privati (Artikolu 13(1)(ċ), il-proċessar u l-bejgħ fis-suq (Artikolu 13(1)(d), is-sajd intern (Artikolu 13(1)(e), il-miżuri sabiex jinstabu u jitmexxew ’il quddiem opportunitajiet ta' swieq ġodda bil-parteċipazzjoni fnanzjarja ta' benefiċjarji privati (Artikolu 14), ix-xogħlijiet tal-membri tal-mestier bil-parteċipazzjoni finanzjarja ta' benefiċjarji privati (Artikolu 15(2)). Ir-Raba’ Grupp: Proġetti-pilota oħra għajr dawk imwettqa minn korpi pubbliċi (Artikolu 17). B'rispett għax-xogħlijiet li jirrigwardaw il-protezzjoni u l-iżvilupp tar-riżorsi akwatiċi (Artikolu 13(1)(a), il-faċilitajiet tal-portijiet tas-sajd (Artikolu 13(1)(ċ), il-miżuri sabiex jinstabu u jitmexxew ’il quddiem opportunitajiet ta' swieq ġodda (Artikolu 14) u x-xogħlijiet minn membri tal-mestier (Artikolu 15), l-awtorità ta' ġestjoni għandha tistabbilixxi jekk dawn jaqgħux taħt il-grupp l jew il-grupp 3, b'mod partikolari fuq bażi tal-konsiderazzjonijiet li ġejjin: - interessi individwali kontra interessi kollettivi, - benefiċjarji kollettivi kontra benefiċjarji individwali (organizzazzjonijiet tal-produtturi, organizzazjonijiet li jirrappreżentaw il-mestier), - aċċess pubbliku għar-riżultati tax-xogħol kontra pussess u kontroll privat, - il-parteċipazzjoni finanzjarja minn korpi kollettivi, istituzzjonijiet ta' riċerka. TABELLA 3. | Grupp 1 | Grupp 2 | Grupp 3 | Grupp 3 | Regjuni Oġġettiv 11 [1] | | 50 % = A = 75 % | A = 35 % | A = 35 % | A = 75 % | | B = 25 % | B = 5 % | B = 5 % | B = 5 % | | | C = 60 % | C = 40 % | C = 20 % | żoni oħrajn | | 25 % = A = 50 % | A = 15 % | A = 15 % | A = 50 % | | B = 50 % | B = 5 % | B = 5 % | B = 5 % | | | C = 60 % | C = 60 % | C = 30 % | Fil-każ ta' investimenti f'negozji żgħar u ta' daqs medju fit-tifsira tar-Rakkomandazzjoni tal-Kummissjoni 96/280/KE [2] ir-rati (A) għall-gruppi 2 u 3 jistgħu jiżdiedu b'ammont għal għamliet oħra ta' finanzjamenti għajr l-assistenza diretta, basta iżda illi din iż-żieda ma taqbiżx il-10 % tan-nefqa totali eliġibbli. Il-kontribuzzjoni tal-benefiċjarju privat għandha titnaqqas kif xieraq. [1] inklużi dawk imsemmija fl-Artiklu 6(1) tar-Regolament (KE) Nru 1260/1999.. [2] Rakkomandazzjoni tal-Kummissjoni 96/280/KE tat-3 ta’ April 1996 li tirrigwarda d-definizzjoni ta’ intrapriżi żgħar u ta’ daqs medju (ĠU L 107, tat-30.4.1996, p. 4). --------------------------------------------------